qundao/data-zh-poetry huggingface dataset:
古梅
作者：楊冠卿
朝代：宋

幽棲地僻經過少，花徑不曾緣客掃。
積雪飛霜此夜寒，不知明月爲誰好。
公來肯訪浣花老，但話宿昔傷懷抱。
忽憶兩京梅發時，巡簷索共梅花笑。
同張帥出郊客有欲別去者作詩留之
作者：楊冠卿
朝代：宋

元戎小隊出郊坰，落絮遊絲亦有情。
縱酒欲謀良夜醉，繫帆何惜片時程。
同韓吳二寺丞飲西湖梅花下酒酣繼韓韻
作者：楊冠卿
朝代：宋

冉冉山雲薄暮時，壺觴歌詠欲忘歸。
一盃且爲梅花醉，莫待梅花作雪飛。
吳江道中·其一
作者：楊冠卿
朝代：宋

野色蒼煙闊，篷籠宿雨開。
湖光與天接，林彩覺春回。
心事歸雙鬢，年華付一盃。
松江元赴海，流駛更須催。
吳江道中·其二
作者：楊冠卿
朝代：宋

壞郭郊丘裏，長橋煙浪間。
幽花經雨潤，獨鳥受風還。
春水圍叢薄，晴雲吐亂山。
莫將吳越恨，添入二毛斑。
和京尚書上元日同禁從遊鳳山韻
作者：楊冠卿
朝代：宋

苔封石磴遶層欄，欄外行厨薦玉盤。
座揖湖山詩興遠，氣吞雲海酒杯寬。
籃輿竟日有餘樂，蓮市只今無此歡。
我愧么微難接武，飛牋亦欲寄青翰。
唐劉雲有所思云玉井蒼苔古院深桐花落地無人掃因用其語集古句次韻
作者：楊冠卿
朝代：宋

西征登隴首，薄暮有所思。
所思鬰不見，殘雲傍馬飛。
逢迎少壯非吾道，百壺且試開懷抱。
黄帽青鞋歸去來，桐花落地無人掃。
商婦吟
作者：楊冠卿
朝代：宋

妾本良家子，嫁作商人婦。
蕩子去不歸，幽閨長獨守。
平生松栢心，歲晚柯葉茂。
飄絮亂因風，肯若道傍柳。
朝來尋姪娣，典衣換春酒。
郵籤訪水程，去問夫健否。
白面誰家郎，下馬清谿口。
却立不肯前，邀妾相先後。
寧知天壤間，貴賤從其偶。
妾身雖同塗，妾心終不負。
回紋四時·其一
作者：楊冠卿
朝代：宋

輕風透幕羅衾薄，滿萼嬌紅綴小桃。
明月對愁縈錦字，斷絃空暗紫檀槽。
回紋四時·其三
作者：楊冠卿
朝代：宋

紋簟浥香餘汗粉，綠眉攢恨舊愁新。
焚香夜拜初生月，暮色窗紗薄霧勻。
回紋四時·其二
作者：楊冠卿
朝代：宋

冰盤瑩靜風簾闔，酪粉嘗殘日影曛。
稜枕印紅斜玉頰，碧衫揎袖整輕雲。
回紋四時·其四
作者：楊冠卿
朝代：宋

霜驚葉落催寒曉，夢破人愁覺夜長。
香暗折梅初點玉，鏡鸞呵手試新粧。
塞上與鄭將夜飲·其一
作者：楊冠卿
朝代：宋

白髮將軍夜枕戈，樓蘭未斬奈愁何。
挑燈看劍怳如洗，那聽蕭蕭易水歌。
塞上與鄭將夜飲·其二
作者：楊冠卿
朝代：宋

幾年京洛暗胡塵，老上龍庭恨未焚。
安得君王倚天劍，提携直上决浮雲。
塞上雪中
作者：楊冠卿
朝代：宋

雪色迷江國，人誰入蔡城。
窗虛元自白，梅破不勝清。
佳客苦難喚，清尊只細傾。
吾衰便靜退，不忍浪談兵。
填維揚
作者：楊冠卿
朝代：宋

古人肉食無遠謀，腰錢騎鶴向揚州。
春風十里珠簾捲，但看竹西歌吹樓。
天朝選用詩書帥，上策公言須自治。
屏翰堅持保障功，江淮益壯金湯勢。
强敵不敢縱南牧，關塞煙迷芳草綠。
兒童歌舞樂昇平，一曲梅花細柳營。
壬午雜詩·其一
作者：楊冠卿
朝代：宋

黄屋非堯意，謳歌有啟歸。
德參羲昊古，事與漢唐非。
喜氣傳千嶂，皇風浹九圍。
胡亡固無日，智勇舊沈機。
壬午雜詩·其三
作者：楊冠卿
朝代：宋

不逆凶渠詐，當須報使回。
君恩固寬大，虜意每嫌猜。
義舉初難廢，兵端莫浪開。
要知情僞審，往事驗方來。
壬午雜詩·其二
作者：楊冠卿
朝代：宋

寒甚王親駕，春歸虜請和。
北軍方擁衆，小戍或投戈。
形勢中朝壯，衰離僞境多。
燕雲可中裂，豈限白溝河。
壬午雜詩·其五
作者：楊冠卿
朝代：宋

已分依人老，猶期振袂還。
有愁供白髮，無力買青山。
北駕方傳蹕，西師已度關。
孤臣憂國泪，東首落餘潸。
壬午雜詩·其四
作者：楊冠卿
朝代：宋

關內攻城戰，淮東却敵兵。
敗亡初妄作，狼狽坐虛名。
賊勢雖亡命，君心實好生。
不知他日事，誰築受降城。
壬寅仲冬晦日同吳監丞游延祥宮延祥蓋和靖所居也
作者：楊冠卿
朝代：宋

霜日炫晴晝，湖光掠眼明。
散策事幽討，出門聊意行。
柳塘和靖居，宮殿若化成。
霞裾赤城仙，笑語相逢迎。
雲腴飲甘液，琅函披內經。
趺坐縱名談，妙處俱忘形。
須臾啟靈鏁，臺沼列萬楹。
逕路通深杳，宮花不知名。
石泉鳴佩環，松篁奏竽笙。
髣髴如鈞天，音韻鏗韺䪫。
吾皇香案臣，筆力雕陽春。
危亭倚高寒，意氣干青雲。
飲酣視八極，神馳白玉京。
日月看跳丸，羲輪忽西傾。
歸來十里塘，問訊江梅英。
斷橋流水香，一枝疎影橫。
煙淡月昏黄，清於玉壺冰。
錦囊搜好句，山阿紀前盟。
壬寅夏五月將治嚴陵之裝欲用李長吉故事買奚奴負詩囊以歸呈谷隠趙使君
作者：楊冠卿
朝代：宋

少年學書劍，矯首睨八荒。
閶闔記昔遊，霞佩高頡頏。
一跌下青雲，意氣久不揚。
乞取平頭奴，提携古錦囊。
歸釣富春瀨，濯纓歌滄浪。
夜坐看月·其一
作者：楊冠卿
朝代：宋

南風掃陰翳，快若誅神姦。
日暮天無雲，月出房心間。
幽人倦蒸溽，癡坐山中山。
連連甲子雨，幸此天破慳。
清明皆我有，何但窺一斑。
夜坐看月·其三
作者：楊冠卿
朝代：宋

春夏季孟間，草木蔽山骨。
青蒼靄芳華，煙霏相出沒。
適從憂患場，觀化超理窟。
無心岫間雲，有定水中月。
我方意如如，誰尚書咄咄。
夜坐看月·其二
作者：楊冠卿
朝代：宋

春泥少曾乾，天漏幾不補。
冥觀赤烏飛，喜見長虹吐。
修竹來清風，孤光相媚嫵。
心神濯冰壺，何必須起舞。
更欲尋斷橋，前溪有饑虎。
天孫吟
作者：楊冠卿
朝代：宋

天孫黼黻文，膠轕璇璣外。
大巧本無爲，女工卑組繪。
胡爲小兒女，纓弁雜環珮。
庭羅餰餌香，設祠祈且拜。
臨池五綵絲，更結相連愛。
天孫徠
作者：楊冠卿
朝代：宋

珠宮貝闕天女孫，膠轕璇璣緯星辰。
徠遊河漢儷於神，神儲崧嶽生甫申。
胸中文字覷天巧，黼黻帝躬臨下民。
夾江·其一
作者：楊冠卿
朝代：宋

雨洗山容靜，江流塞水通。
征塗萬煙樹，行色一秋蓬。
黯澹平郊霧，清徐邃谷風。
直須歌緩緩，莫作去怱怱。
夾江·其二
作者：楊冠卿
朝代：宋

麥浪浮濃綠，山眉暈遠青。
光風來婉娩，客意獨伶俜。
回鴈鳴何許，輕鷗下遠汀。
人家總幽隠，煙雨竹門扃。
好事近
作者：楊冠卿
朝代：宋

晚起倦梳妝，斜壓翠鬟雲鬢。手拈花枝輒笑，問青鸞音信。繡簾慵卷玉鉤垂，風篁奏餘韻。燈火黃昏院落，報雕鞍人近。
好事近
作者：楊冠卿
朝代：宋

細雨落簷花，簾卷金泥紅溼。樓外遠山橫翠，染修眉愁碧。舊遊春夢了無痕，香塵暗瑤瑟。憑仗青鸞飛去，問新來訊息。
始覺
作者：楊冠卿
朝代：宋

始覺躬耕晚，從誰話此情。
但能安食息，敢復計聲名。
留滯煩書信，驅馳愧友生。
有懷愁不盡，歸鳥暮雲橫。
宿前崗鋪
作者：楊冠卿
朝代：宋

老去心猶壯，天邊歲欲除。
喜行新過路，如讀未看書。
溪水縈回浄，人家遠近居。
梅花正愁絕，薄暮雨疎疎。
寄別友生馬千里·其一
作者：楊冠卿
朝代：宋

秋鴻社燕幾時休，萬里無家天盡頭。
青蒻綠蓑今已辦，江湖歸去老漁舟。
寄別友生馬千里·其二
作者：楊冠卿
朝代：宋

瘴雨蠻煙道路賒，囊書匣劍是生涯。
海山佳處能相憶，好寄新詩鴈字斜。
寄遠曲用唐人張籍韻
作者：楊冠卿
朝代：宋

江南淡蕩煙波煖，蒲萄淥漲春江滿。
日暮汀洲採白蘋，芹芽出水蘭心短。
美人去矣隔湘江，誰其贈我明月璫。
寒食雨中·其一
作者：楊冠卿
朝代：宋

無家可耐異鄉何，怪底愁邊萬感多。
今夜雨昏山月暗，泪痕元不減金波。
寒食雨中·其二
作者：楊冠卿
朝代：宋

晚風一再花狼籍，春去怱怱不可尋。
蜂蝶亦如人意薄，便無消息到牆陰。
小重山
作者：楊冠卿
朝代：宋

一笑回眸百媚生。嬌羞佯不語，豔波橫。緩移蓮步繞階行。凝情久，幽怨託銀箏。些事那回曾。水晶雙枕冷，簟紋平。窺人燕子苦無情。驚夢斷，何處覓雲行。
少年樂用李賀韻
作者：楊冠卿
朝代：宋

青雲年少歡娛地，脆弦繁筦東風裏。
金狨醉倚玉驄驕，歸去畫橋臨綠水。
釵梁斜嚲雲鬟墜，錦帳美人初睡起。
促上紅茵翻舞袂，春愁不展眉峰翠。
山茶
作者：楊冠卿
朝代：宋

綠葉巃嵷襯渥丹，疎林殘雪尚班班。
先驅特爲東君至，怕向春風桃李間。
山阿步月吟
作者：楊冠卿
朝代：宋

遊子莫何之，攬衣出京華。
松舟逐桂檝，渺然下驚波。
夜久羣動息，明星耿斜河。
維舟亂石間，步月前山阿。
霞佩凌空僊，瑶章方詠歌。
見我若舊識，問訊今如何。
我欲從之遊，長嘯入雲蘿。
可仰不可攀，高峰鬰嵯峨。
崧高詩爲九江趙使君壽·其一
作者：楊冠卿
朝代：宋

崧高維嶽，四方之極。
維嶽降神，生此王國。
崧高詩爲九江趙使君壽·其一〇
作者：楊冠卿
朝代：宋

其告維何，自今以始。
俾熾而昌，既多受祉。
崧高詩爲九江趙使君壽·其一一
作者：楊冠卿
朝代：宋

永錫難老，眉壽保魯。
以佐天子，爲周室輔。
崧高詩爲九江趙使君壽·其一二
作者：楊冠卿
朝代：宋

我來自東，小大稽首。
是用作歌，以介眉壽。
崧高詩爲九江趙使君壽·其七
作者：楊冠卿
朝代：宋

黍稷彧彧，去其螟螣。
實維豐年，我庾維億。
崧高詩爲九江趙使君壽·其三
作者：楊冠卿
朝代：宋

柔惠且直，小心翼翼。
王親命之，南國是式。
崧高詩爲九江趙使君壽·其九
作者：楊冠卿
朝代：宋

周邦咸喜，式歌且舞。
于時語語，厥聲載路。
崧高詩爲九江趙使君壽·其二
作者：楊冠卿
朝代：宋

綿綿瓜瓞，莫莫葛藟。
周公之孫，齊侯之子。
崧高詩爲九江趙使君壽·其五
作者：楊冠卿
朝代：宋

之綱之紀，允文允武。
荆舒是懲，四方無侮。
崧高詩爲九江趙使君壽·其八
作者：楊冠卿
朝代：宋

萬億及秭，物其旨矣。
此邦之人，云胡不喜。
崧高詩爲九江趙使君壽·其四
作者：楊冠卿
朝代：宋

盡瘁以仕，不懈于位。
四方于宣，南國之紀。
崧高诗为九江赵使君寿
作者：楊冠卿
朝代：宋

旱既太甚，以祈甘雨。
零雨其濛，介我稷黍。
平郴蠻
作者：楊冠卿
朝代：宋

孽狐鼪鬼嘯篁竹，紅綃帕首郴江曲。
萬牛臠炙甕行酒，黨伍穰穰萃林藪。
牙璋夜半起兵符，雲旗驛騎爭馳驅。
搜原剔藪殲渠魁，巢顛子覆苕葦枯。
虎臣獻凱錫珪組，玉帛金錢充棟宇。
追蹤漢相不言功，山河带礪傳無窮。
庭草
作者：楊冠卿
朝代：宋

庭草凄餘碧，江風吹早寒。
带圍愁裏減，詩律病中寬。
隠几閑留客，迎門懶不冠。
蕭然有真處，未易俗人看。
從李使君假記室吏
作者：楊冠卿
朝代：宋

阿㜷嘔心兒，佩囊有奚奴。
杜陵短褐翁，抄詩聽小胥。
我生味風雅，古人思與俱。
家無儋石儲，誰其供指呼。
主翁居專城，鴈鶩紛庭除。
記史飽餘閑，願言假一夫。
授以烏絲欄，副之玉蟾蜍。
晴窗掃桐葉，細字蠅頭書。
從郭中隠覓酒併呈張君量
作者：楊冠卿
朝代：宋

百斛龍文鼎可扛，揮毫曾寄碧油幢。
酒兵若有三千騎，肯向詩壇築受降。
御書東坡雪詩石刻
作者：楊冠卿
朝代：宋

殘更皎月垂半破，西鄰促席寒威挫。
風流玉局老坡仙，雪夜清吟躡郊賀。
流落人間古錦囊，帝恐天丁下取將。
賡歌餘暇染宸翰，奎壁昭回龍鳳翔。
我公稽首拜嘉惠，勒以堅珉貽萬世。
捲旗擬入蔡州城，傳呼夜示吳元濟。
復用前韻且約携琴尋花下之盟
作者：楊冠卿
朝代：宋

吟牋寫就訊難通，人在千巖紫翠中。
談笑尊罍有餘樂，交遊氣槩壓羣公。
忘年許締金蘭好，佳處何妨杖履同。
我欲携琴坐花底，乞君妙曲奏松風。
悲秋·其一
作者：楊冠卿
朝代：宋

秋色遽如許，客心徒自驚。
盈盈露花泣，策策風樹鳴。
別影詎可吊，强懷不能平。
軒車幾時還，惻愴難爲情。
悲秋·其二
作者：楊冠卿
朝代：宋

沄沄西江水，送我沙邊舟。
當時送行客，勉我無久留。
晤言宛如昨，庭葉忽再秋。
人生寸心違，何以消吾憂。
感事
作者：楊冠卿
朝代：宋

我車昔載脂，柳色初濯濯。
及歸脫征驂，柳葉半黄落。
恍然僅一夢，已費十晦朔。
祇應爲客老，惘惘不自覺。
懷古
作者：楊冠卿
朝代：宋

干將補弊履，鉛刀割全牛。
千金市駿骨，鼓車役驊騮。
薛燭已云遠，伯樂不可求。
此理難致詰，吾其賦歸休。
挽葉南仲
作者：楊冠卿
朝代：宋

疇昔丈人行，典型詩禮家。
剛方排武叔，詞賦敵張華。
造膝陳經濟，凝旒屢嘆嘉。
他年想遺烈，拊髀諒興嗟。
採芙蓉詞
作者：楊冠卿
朝代：宋

采采芙蓉華，集之以爲裳。
自彼若耶谿，登于君子堂。
馨香壓紉蘭，把玩卑瓊芳。
佩服古無斁，懷人思沅湘。
春大閲
作者：楊冠卿
朝代：宋

波澄青海無傳箭，我公獻納紆皇眷。
修嚴武備選車徒，天下雖安不忘戰。
車如流水馬如龍，甲耀日兮旌蔽空。
攙槍熒惑不敢動，獨任朔方無限功。
天威震疊軍聲壯，會見龍庭焚老上。
燕然碣石與天齊，爲公重勒千丈碑。
春江極目
作者：楊冠卿
朝代：宋

荆揚春冬異風土，江北江南春冬花。
跨馬出郊時極目，應須美酒送生涯。
春雨未霽有載歌姬遊道場山者
作者：楊冠卿
朝代：宋

濛濛煙雨暗空山，驕馬行春翠袖寒。
待得春風捲雲幕，却愁春色又闌珊。
晚思
作者：楊冠卿
朝代：宋

花意就銷歇，芳樹初陰陰。
薄帷受清吹，鳥聲幽院深。
感此時節改，素標不勝簪。
取酒洗玉船，慰我懷古心。
小醉睨落景，歸盟猶可尋。
暮景·其一
作者：楊冠卿
朝代：宋

鞍馬來殊方，祇園已秋寂。
虛堂耿清夜，卧聽寒雨滴。
永懷平生願，浩蕩誰與適。
愁心正紛如，西風韻鄰笛。
暮景·其二
作者：楊冠卿
朝代：宋

客行無常期，遠適亦有歸。
家人具膏沐，垢髮幸一晞。
可憐兒時面，坐受塞色欺。
看鏡恍如失，功名定何時。
暮雨
作者：楊冠卿
朝代：宋

飄飄爲客久，在在與春期。
暮雨森寒意，花香閟舊枝。
看成南國老，慚誦北山移。
已悞世緣惡，懷哉歸去遲。
曉思
作者：楊冠卿
朝代：宋

山鳥春猶咽，城烏曉亂啼。
危譙初罷角，落月已催雞。
地迥來何事，家遥夢到迷。
片懷如許惡，深覺負瓜畦。
未至池陽五里有齊山寺寺後巖石巉然緣崖而上絕頂有翠微亭即杜樊川九日携壺地也自亭而西憩集仙洞
作者：楊冠卿
朝代：宋

泉石吾膏肓，佳處每忘返。
携壺上翠微，一雨秋政晚。
千巖如獻狀，秀色疊層巘。
緣雲梯逕入，危磴石偃蹇。
洞戶訪真僊，丹成骨已換。
羽化今幾年，鸞鵠若在眼。
東坡引
作者：楊冠卿
朝代：宋

綠波芳草路。別離記南浦。香雲翦贈青絲縷。釵分金半股。釵分金半股。陽關一曲聲悽楚。惹起離筵愁緒。夢魂擬逐徵鴻去。行雲無定據。行雲無定據。
東方有一士
作者：楊冠卿
朝代：宋

東方有一士，不見心忡忡。
尺璧未足多，夙好良所同。
永懷不能寐，攬衣出房櫳。
遥夜未渠央，取琴和秋蟲。
豈無時世交，諒彼不相容。
柳梢青
作者：楊冠卿
朝代：宋

歸夢迢迢。分明曾見，舞遍雲韶。解道相思，愁寬金釧，瘦損宮腰。覺來情緒無聊。正戍角、聲翻麗譙。楚塞山長，巫陽人遠，斗帳香消。
柳梢青
作者：楊冠卿
朝代：宋

紅藥翻階。天香國豔，輝映樓臺。解語渾如，三千粉黛，十二金釵。青鞋踏破蒼苔。趁舞蝶、遊蜂去來。宿粉偷香，也應難似，年少情懷。
柳梢青
作者：楊冠卿
朝代：宋

金蕊飄殘。江城秋晚，月冷霜寒。一種幽芳，雕冰鏤玉，舞鳳翔鸞。悠然靜對南山。笑瓊沼、鴛飛翠瀾。小玉驚呼，太真嬌困，俯檻慵看。
栖霞高士以詩鳴於時方幸締交而赴玉隆之請鶴馭西去挽之不留臨岐告別爲賦二詩·其一
作者：楊冠卿
朝代：宋

大雅久不作，正音寂無聞。
金門栖霞仙，派續修水濆。
學海障鯨波，筆力杠龍文。
我誦錦囊句，十年思見君。
相逢一杯酒，和氣蒸春雲。
去我鼻端堊，君其揮郢斤。
栖霞高士以詩鳴於時方幸締交而赴玉隆之請鶴馭西去挽之不留臨岐告別爲賦二詩·其二
作者：楊冠卿
朝代：宋

蛟窟蕩羣妖，霞帷快飛舉。
橫江餘鐵鎖，中流屹砥柱。
主人謫仙人，道學侔千古。
紫皇香案前，掉頭不肯住。
亭懸孺子榻，簾捲西山雨。
鷄犬許同昇，我欲騎鯨去。
楚有𮑉菜色潔而味辛夜對吳監丞飲飲酣薦之以此恍然如在湖湘間
作者：楊冠卿
朝代：宋

山澤有臞儒，骨相無食肉。
平生藜莧腸，愧負詩書腹。
碧澗掇香芹，雕盤堆苜蓿。
艱苦謀一飽，未免窮途哭。
君今食萬錢，肥甘非不足。
味厭五侯鯖，嘉蔬列瓊玉。
云自楚中來，芳辛有餘馥。
一笑下筯空，鯨飲薦醽醁。
吟餘詩思清，如行湘水曲。
湘君不復見，直欲跨黄鵠。
次李提舉桂花韻·其一
作者：楊冠卿
朝代：宋

綠帷深護黄金粟，嫵媚似嫌紅粉粧。
年來不作廣寒夢，喜對孤標時踞床。
次李提舉桂花韻·其二
作者：楊冠卿
朝代：宋

人間初未識奇木，子落蟾宮秋政芳。
託根底事在幽谷，要伴清都山水郎。
次歸耕堂稀字韻·其一
作者：楊冠卿
朝代：宋

精忠貫日古來稀，帷幄從容扈六飛。
風虎雲龍方際會，故鄉未許我公歸。
次歸耕堂稀字韻·其三
作者：楊冠卿
朝代：宋

功業汾陽千載稀，龍庭單騎去如飛。
笑談整頓乾坤了，黄鉞金鉦奏凱歸。
次歸耕堂稀字韻·其二
作者：楊冠卿
朝代：宋

神京千里雁書稀，關塞傳聞驛騎飛。
報道天驕遁沙漠，衮衣行從翠華歸。
次歸耕堂稀字韻·其四
作者：楊冠卿
朝代：宋

湖山春老杏花稀，柳絮漫空作雪飛。
橫槊賦詩有餘暇，不妨倒載送春歸。
次韻李提舉秋日雜詠
作者：楊冠卿
朝代：宋

羊坂路岐險，燕巢生計疎。
萍蓬三尺劍，衣鉢一床書。
葉露泣金井，簷牙掛玉鈎。
魂清了無寐，詩思不禁秋。
次韻王宣幹秋懷
作者：楊冠卿
朝代：宋

囊錐脫穎久崢嶸，劍氣干霄恨莫平。
江左方思見王導，兒曹誰敢吏淵明。
悲秋欲賦情難極，憂國忘言酒細傾。
高卧東山歲將晚，何如一起爲蒼生。
次韻王鷗盟秋日郊居即事·其一
作者：楊冠卿
朝代：宋

老去柴桑晝掩關，悠然得意在南山。
忘言妙處無人解，目送孤鴻天際還。
次韻王鷗盟秋日郊居即事·其三
作者：楊冠卿
朝代：宋

松菊依然遶舊廬，西風歸興動鱸魚。
歸來有酒輒成醉，旋摘秋園雨後蔬。
次韻王鷗盟秋日郊居即事·其二
作者：楊冠卿
朝代：宋

不貪薏苡與明珠，曳屣狂歌信杖扶。
誰道先生貧徹骨，先生清處若冰壺。
次韻葉無咎梔子花
作者：楊冠卿
朝代：宋

樓石山前薝蔔花，品題從昔屬詩家。
君看五字齊梁句，句好當令屈宋衙。
歸塗春晚·其一
作者：楊冠卿
朝代：宋

待得春歸人亦歸，風花撩亂撲征衣。
清香十里荼蘼路，零落珠幢對晚暉。
歸塗春晚·其三
作者：楊冠卿
朝代：宋

蹔解征驂野水湄，卷衣上馬夜何其。
客愁政自不堪說，殘月一聲聞子規。
歸塗春晚·其二
作者：楊冠卿
朝代：宋

點點更籌清夜徂，昏昏鄉月瑣窗虛。
夢回忽聽狂風雨，明日前村花更疎。
歸自淮右讀楚辭有感
作者：楊冠卿
朝代：宋

憶昔淮山戰骨高，行人持節過臨洮。
匣中劍氣徒干斗，袖裏綸鈎莫釣鼇。
世事從來兩蝸角，男兒不遇一鴻毛。
功名槐國吾深省，痛飲何妨讀楚騷。
歸途用李泉野韻
作者：楊冠卿
朝代：宋

乾坤萬古幾昏曉，兔走烏飛不暫停。
去日荻花秋索索，歸時芳草又青青。
水亭晚坐
作者：楊冠卿
朝代：宋

煙波渺渺白鷗雙，遠樹微紅襯夕陽。
坐久江風起蘋末，馮夷借我一襟凉。
水調歌頭
作者：楊冠卿
朝代：宋

年少青雲客，懷抱百憂寬。北窗醉臥春曉，歸夢趁吳帆。來訪鴟夷仙蹟，極目平湖煙浪，永珍一毫端。雲海渺空闊，咫尺是蓬山。佩飛霞，囊古錦，幾憑闌。赤城應有居士，鳳舉更龍蟠。待向玉霄東望，相與神遊八極，身未似雲閒。長劍倚天外，功業鏡頻看。
水調歌頭
作者：楊冠卿
朝代：宋

形勝訪淮楚，騎鶴到揚州。春風十里簾幕，香靄小紅樓。樓外長江今古，誰是濟川舟楫，煙浪拍天浮。喜見紫芝宇，儒雅更風流。氣吞虹，才倚馬，爛銀鉤。功名年少餘事，鵰鶚幾橫秋。行演絲綸天上，環倚玉皇香案，仙袂揖浮丘。落筆驚風雨，潤色煥皇猷。
水調歌頭
作者：楊冠卿
朝代：宋

春漲一篙綠，江闊暮濤寒。龍驤萬斛飛舉，鯨飲酒杯寬。醉倚舵樓清嘯，目送孤鴻杳靄，景意與俱閒。恍若馭風去，蓬島舊家山。記吾廬，環翠竹，拱蒼官。碧雲信杳，誰為日日報平安。桂棹桃溪歸後，流水落紅香寂，春事想闌珊。賴有錦囊句，寫向此中看。
水調歌頭
作者：楊冠卿
朝代：宋

曳杖羅浮去，遼鶴正南翔。青鸞為報訊息，巖壑久相望。無奈漁溪欸乃，喚起蘋洲昨夢，風雨趁歸航。萬里家何許，天闊水雲長。歷五湖，轉湘楚，下三江。興亡千古餘恨，收拾付詩囊。重到然犀磯渚，不見騎鯨仙子，客意轉淒涼。舉酒酹江月，襟袖淚淋浪。
泊舟富池乞靈祠下
作者：楊冠卿
朝代：宋

大江東南來，馮夷此其宮。
羣山各獻狀，奔走如游龍。
將軍萬人傑，智勇摧姦凶。
草木知威名，旗常紀豐功。
廟食填茲土，樓閣何穹窿。
我來拜靈祠，紅日方曈矓。
神烏集飛檣，雪波捲晴空。
椒桂薦芳馨，精誠冀感通。
謂言身半百，扁舟吾欲東。
羞作賈胡留，願借一帆風。
洪溪口
作者：楊冠卿
朝代：宋

短短桃華宿雨餘，風輕春水縠紋鋪。
柁師苦要貪行色，不肯繫船尋酒酤。
浣溪沙
作者：楊冠卿
朝代：宋

洞口春深長薜蘿。幽棲地僻少經過。一溪新綠漲晴波。驚夢覺來啼鳥近，惜春歸去落花多。東風獨倚奈愁何。
浣溪沙
作者：楊冠卿
朝代：宋

銀葉香銷暑簟清。枕鴛醉倚玉釵橫。起來紅日半窗明。多病情懷無可奈，惜花天氣惱餘酲。瑤琴誰弄曉鶯聲。
淮楚春晚病中
作者：楊冠卿
朝代：宋

絕塞驅馳有底忙，病餘歸思遶江鄉。
鴈飛不到楚天遠，蝶夢可堪春晝長。
滿地香紅初過雨，一簾風絮正斜陽。
愁邊頼有新詩在，强劈吟牋付錦囊。
渡口
作者：楊冠卿
朝代：宋

欲繫孤舟日已斜，秋霜一岸著蒹葭。
若爲喚得愁魂醒，柱杖穿沙尋酒家。
港口
作者：楊冠卿
朝代：宋

野寺雲山迥，人家煙火稀。
水腥漁市近，帆落晚風微。
拂樹昏鴉去，迎船白鳥飛。
吾生樂江海，猶恐與心違。
漫題
作者：楊冠卿
朝代：宋

著雨林花暗，敲風檻竹幽。
翠屏疎得夢，紅葉忽驚秋。
無題
作者：楊冠卿
朝代：宋

鶑語丁寧隔曉窗，露翻紅藥鬭新粧。
玉笙莫作相思調，猶恐春歸得見郎。
爲谷隠和虞參議韻
作者：楊冠卿
朝代：宋

誅茅祗合老僧龕，一笑欣陪麈尾談。
天末冥鴻方避弋，遼東白豕忍懷慚。
折腰我已宦情薄，嚼蠟誰言世味甘。
萬事轉頭俱夢幻，試將此語靜中參。
王幹竹枕甚簡古客有得之者爲賦二絕·其一
作者：楊冠卿
朝代：宋

榮枯已熟槐安境，妄幻敢藏鴻寶書。
一節黑甜參已透，漆園胡蝶浪分疎。
王幹竹枕甚簡古客有得之者爲賦二絕·其二
作者：楊冠卿
朝代：宋

夜明已賜虢國姊，曲肱又屬東家丘。
娛寢有人君得計，睡鄉留我取通侯。
王鷗盟別去久之有詩繼韻
作者：楊冠卿
朝代：宋

急槳衝煙去，奚奴喚不譍。
清吟繼囊錦，妙句琢壺冰。
天遠暮雲碧，江寒秋練澄。
懷人心欲折，愁坐對青燈。
琴久不作客問其故戲爲說偈
作者：楊冠卿
朝代：宋

昭琴不鼓任虧成，澤畔行吟且獨醒。
自信榮枯本同轍，誰云得喪有殊形。
古今幾見桑田變，日月常循晝夜經。
去去來來祇如此，風前別調不須聽。
生查子
作者：楊冠卿
朝代：宋

嬌鶯恰恰啼，過水翻回去。欲共訴芳心，故繞池邊樹。人去綺窗閒，絃斷秦箏柱。百囀聽新聲，總是傷心處。
生查子
作者：楊冠卿
朝代：宋

消瘦不勝寒，獨立江南路。羅襪暗生塵，不見凌波步。蘭佩解鳴璫，往事憑誰訴。一紙彩雲箋，好寄青鸞去。
生查子
作者：楊冠卿
朝代：宋

瀟湘日暮時，倚棹蒹葭浦。不見獨醒人，愁對湘妃語。璧月送歸雲，一葉蓮舟舉。寶瑟奏清商，波底魚龍舞。
甲申歲作·其一
作者：楊冠卿
朝代：宋

渺渺冰雪盡，欣欣花柳蘇。
江澄炫初日，沙潤茁新蔞。
久客亦勞止，我行猶載驅。
乾坤如許大，何處著吾廬。
甲申歲作·其二
作者：楊冠卿
朝代：宋

急雨來排難，餘蒸頓解嚴。
時蜩鳴露柳，客燕度風簾。
屈指秋無幾，安心氣自恬。
夜凉都不寐，落月瑩虛簷。
甲辰季冬殘臘大雪主人以糟玉面貍及尊酒爲餉
作者：楊冠卿
朝代：宋

南山白額虎，暴戾日以滋。
納諸罟擭中，食肉寢其皮。
文貍外柔順，玉面而豐肌。
與世了無忤，奚亦遭危機。
得非風味殊，尊俎之所宜。
焚山獵獸者，是以羅致之。
主翁厭肥甘，鼎食嗤羣兒。
殷勤築糟丘，遣送持酒巵。
于時臘將殘，雪花一尺圍。
玉樓寒起粟，墨突晨未炊。
得酒且大嚼，勿令兒輩知。
病後暑退
作者：楊冠卿
朝代：宋

寬作遲留計，難期歲月功。
方驚鼠輩舞，未覺馬羣空。
度暑蘇病骨，涉秋悲候蟲。
長江二千里，只欠一帆風。
癸丑仲冬十日蚤晴從中使過蓴湖未幾風雪交作
作者：楊冠卿
朝代：宋

黄岡之北蓴湖東，湖光萬頃磨青銅。
樓船東下佽飛集，牙檣十里旌旗紅。
魚龍震疊馮夷宮，雲容倏忽變晴空。
鬖髿振袂玉妃舞，雪花撩亂穿疎篷。
癸丑生朝舟行有感
作者：楊冠卿
朝代：宋

懸弧初度日，鞠育念劬勞。
未了詩書債，見輕兒女曹。
爭知兩蝸角，等是一鴻毛。
所貴盡忠孝，結交英與豪。
癸卯春雜用古語繼吳監簿水月即事
作者：楊冠卿
朝代：宋

霜日炫晴晝，意行春色隨。
平林花淡淡，荒墅草離離。
竹徑通幽處，山雲薄暮時。
壺觴情未極，飛鞚返青絲。
祀明堂
作者：楊冠卿
朝代：宋

總章備物嚴秋饗，尊祖合祠規汶上。
宰臣恭肅相明禋，精意潛交通肸蠁。
殊庭朝薦燎煙升，陰雲剝落天日明。
百神駿奔風馬下，休嘉協應年穀成。
秋夜吟
作者：楊冠卿
朝代：宋

銅壺漏澀秋宵永，翠梧葉落敲金井。
錦帳香消枕玉寒，驚迴昨夢難重省。
起來刁斗連營靜，碧雲飛下征鴻影。
蠻牋誰遣寄相思，鏁窗笑剪并刀冷。
秋夜對酒用前韻
作者：楊冠卿
朝代：宋

夜雨急復疎，簷溜秋聲滴。
虛堂夢乍驚，青燈餘四壁。
牢愁推不去，濁酒詎能滌。
蒲萄出西凉，瓶耻無餘瀝。
兀坐倚枯木，棲心寄禪寂。
秋懷十首微雲淡河漢疏雨滴梧桐爲韻·其一
作者：楊冠卿
朝代：宋

寒蟬初停號，客燕催將歸。
吾亦客一世，去此復焉依。
歛袵聽物變，著書明化機。
深參漆園吏，渠語甚精微。
秋懷十首微雲淡河漢疏雨滴梧桐爲韻·其一〇
作者：楊冠卿
朝代：宋

幽花上籬落，寒煙婘楸桐。
絡緯勉婦織，暮色凄房櫳。
日月如跳丸，蟲魚不書攻。
髮黑今益白，脫巾成老翁。
秋懷十首微雲淡河漢疏雨滴梧桐爲韻·其七
作者：楊冠卿
朝代：宋

春秧困深寒，夏穗仍愍雨。
書來西江西，赤地掃瓜芋。
墨數食指多，坐羞長袖舞。
憂憂米如珠，南山采薇去。
秋懷十首微雲淡河漢疏雨滴梧桐爲韻·其三
作者：楊冠卿
朝代：宋

呼船下平湖，山如髻鬟瞰。
物華逼摇落，水明天淡淡。
中藏今古愁，歲月不可勘。
爲語羊征南，聲名本來蹔。
秋懷十首微雲淡河漢疏雨滴梧桐爲韻·其九
作者：楊冠卿
朝代：宋

憂來抵揬人，衰懷小城孤。
解圍頼從事，幾成不支梧。
所憂豈其私，天高信難呼。
努力加餐飯，世緣久崎嶇。
秋懷十首微雲淡河漢疏雨滴梧桐爲韻·其二
作者：楊冠卿
朝代：宋

秋風不肯來，如挽弓百斤。
忽然徑排戶，態度殊不文。
方深裘褐憂，暮雨低行雲。
焚香快熟睡，夢破尚微曛。
秋懷十首微雲淡河漢疏雨滴梧桐爲韻·其五
作者：楊冠卿
朝代：宋

古人例躬耕，我坐老無斷。
勇爲梁父吟，已媿杜鵑喚。
幽幽桃華源，尚不知有漢。
婦子彼何爲，徒使人意亂。
秋懷十首微雲淡河漢疏雨滴梧桐爲韻·其八
作者：楊冠卿
朝代：宋

晚雲蹔垂陰，零露不成滴。
隣牆幾好樹，葉下聲策策。
一燈同夜闌，此抱誰與適。
前身豈壁魚，甘擅文字癖。
秋懷十首微雲淡河漢疏雨滴梧桐爲韻·其六
作者：楊冠卿
朝代：宋

月上天無雲，樹陰散扶疎。
秋聲生寂歷，凉颸滿吾廬。
幸此尊有酒，敢歌食無魚。
陶然且一醉，世間各賢愚。
秋懷十首微雲淡河漢疏雨滴梧桐爲韻·其四
作者：楊冠卿
朝代：宋

饑來詎堪忍，振履商頌歌。
時人不料理，政可著巖阿。
喻龜且曳尾，勸公無渡河。
一朝失脚去，寧得此婆娑。
秋日懷松竹舊友·其一
作者：楊冠卿
朝代：宋

松竹隠君子，別來安穩不。
音書遲寄雁，風雨又驚秋。
金井葉黄落，青燈人白頭。
客懷難著語，誰共賦牢愁。
秋日懷松竹舊友·其二
作者：楊冠卿
朝代：宋

烏免不停軌，蒹葭鬢已蒼。
囊空携古錦，賦未奏長楊。
林下松風曲，爐邊栢子香。
朝昏作禪供，榮辱已俱忘。
秋日自武林病歸漁社李使君惠以長篇誦之再四沈疴脫然
作者：楊冠卿
朝代：宋

憶昨走京華，炎曦晝方赫。
終日無一欣，夢遶舊泉石。
西風趁驚波，茲焉掛帆席。
千年遼鶴歸，客屨戶外積。
雕胡飯新炊，雲腴飲甘液。
杞狗雜苓龜，夜吠更晨吸。
榮華風中煙，得喪付兒劇。
寧復效轅駒，長鳴悲伏櫪。
李侯金閨彥，氣與嵩華敵。
龍門世莫攀，冰鑒古無匹。
駃騠千里駿，晨炊共蓐食。
高吟動鬼神，落筆風雨疾。
句誦血模糊，妙理難致詰。
秋日麻姑山
作者：楊冠卿
朝代：宋

擲米作珠璣，麻姑已僊去。
滄海變桑田，乾坤自今古。
我來訪靈蹤，日落青山暮。
玉殿瑣清秋，霞裾隔煙霧。
戶外黄冠師，三問三不顧。
騎麟翳鳳凰，笑指虛無路。
秋琴詠
作者：楊冠卿
朝代：宋

巖花月彩浮，井桐露珠滴。
悲秋適有念，擁琴坐西壁。
古音拂朱弦，一倡千慮滌。
無雲山雨飛，松風寒淅瀝。
魚龍盡出聽，萬籟天地寂。
秦侯不調累年識者嘆息茲以規恢祕略親簡上知有詔復其官亨衢自此發軔聞之喜甚爲作古篇
作者：楊冠卿
朝代：宋

天驕飽肉氣勇决，憶昨彎弧射漢月。
玉關保障烽燧驚，豺狼塞路人蹤絕。
將軍方著從事衫，指揮義士征河南。
設奇間道依嵩谷，百戰崎嶇不解驂。
攻城陷陣收殊績，捷書夜到甘泉北。
天子興嗟恨見晚，俾將樓船護江國。
將軍擊檝誓中流，英風凜凜氣橫秋。
胡爲拘縶不得逞，歸戴南冠效楚囚。
一朝奮激肝膽露，剌剌羞聞婢子語。
袖携文字幾千言，徑趍閶闔排雲去。
帝敕天丁下取將，玉音誦之聲琅琅。
侍臣却立屏東箱，奇謀創見驚未嘗。
明日北門天子詔，似怪十年猶不調。
盡還故秩問所從，豪傑中原資號召。
我今塵敝黑貂裘，藥裹關心萬事休。
挑燈看劍夜無寐，耿耿猶懷嫠婦憂。
相期談笑青油幕，關河去展規恢略。
燕然碣石與天齊，爲君重勒千丈碑。
絕句·其一
作者：楊冠卿
朝代：宋

東閣官梅已退粧，遠村沙柳發新黄。
遥知歸去西江路，定有飛花觸地香。
絕句·其二
作者：楊冠卿
朝代：宋

忽憶前時小院歸，杏花牆角兩三枝。
夜香燒斷黄昏月，縹緲隣家玉笛吹。
繼朱叔謙所寄韻
作者：楊冠卿
朝代：宋

湖海三十載，窮觀未見書。
文章恥沿襲，體製薄浮虛。
老去情懷惡，生平習氣除。
交親應笑我，術業廢三餘。
繼詩社諸友韻
作者：楊冠卿
朝代：宋

休將龜筴問窮通，往事邯鄲午枕中。
南郭吹竽羞濫食，北山運畚笑愚公。
酒邊頼有賡酬在，客裏還欣臭味同。
得句不妨頻寄我，從今莫效馬牛風。
繼韓尚書春日舟行韻·其一
作者：楊冠卿
朝代：宋

河水拍堤清且漣，堤聯南陌與東阡。
浮家泛宅苕溪路，老却春光又一年。
繼韓尚書春日舟行韻·其二
作者：楊冠卿
朝代：宋

蜀魄思歸晝夜啼，漆園蝴蝶夢魂飛。
簞瓢陋巷心如水，惟有顔淵殆庶幾。
美人在空谷
作者：楊冠卿
朝代：宋

有美人兮在空谷，肌膚冰雪顔如玉。
珠袖輕綃卷翠雲，日暮天寒倚修竹。
自言久住黄金屋，舞遍霓裳羽衣曲。
昭陽春盡音信稀，傷心暗蹙眉峰綠。
百年日月雙車轂，富貴榮華如轉燭。
蓬海迢迢天六六，馭風歸去騎黄鵠。
美人隔秋水
作者：楊冠卿
朝代：宋

美人娟娟隔秋水，寂寞江天雲霧裏。
中間消息兩茫然，咫尺應須論萬里。
多病馬卿無日起，青眼高歌望吾子。
安得送我置汝傍，攬環結佩相終始。
翌日晴霽復用韻述所見
作者：楊冠卿
朝代：宋

癡雲挾雨雨不晴，門外野田春水生。
登臨一望莽然平，滄波十里舟可行。
農人枵腹愁弗醒，今朝喜見天日明。
前村相去幾牛鳴，試問誰家廩粟傾。
自仙潭治歸舟呈王鷗盟·其一
作者：楊冠卿
朝代：宋

江頭重整舊漁衣，觸起眠沙鷗鷺機。
煙渚蘆花留不住，葉舟還趁夕陽歸。
自仙潭治歸舟呈王鷗盟·其三
作者：楊冠卿
朝代：宋

扁舟夜泊蓼花叢，曉掛風帆苕水東。
擬辦蓋頭茅一把，十年湖海浪飄蓬。
自仙潭治歸舟呈王鷗盟·其二
作者：楊冠卿
朝代：宋

絕嶂雲煙乍有無，蒼崖茅屋近何如。
西風拍手喚征雁，恐有平安錦字書。
自仙潭治歸舟呈王鷗盟·其四
作者：楊冠卿
朝代：宋

江村煙雨暗霏微，正是鷗盟得句時。
雨後屏山展新綠，更煩摹寫送新詩。
自檇李至毗陵道中·其一
作者：楊冠卿
朝代：宋

風捲雲歸雨忽晴，月輪安穩上青冥。
怪來枕底流泉急，去去短桅初不停。
自檇李至毗陵道中·其三
作者：楊冠卿
朝代：宋

極目雲天意已舒，迎人草樹綠扶疎。
望中孤塔松江近，便有小船來賣魚。
自檇李至毗陵道中·其二
作者：楊冠卿
朝代：宋

朱槿碧蘆相間栽，蓬棚車水過塍來。
茸茸秋色濃如染，已有陂塘似鏡開。
自檇李至毗陵道中·其五
作者：楊冠卿
朝代：宋

晉陵城東窣堵坡，兩尖高並下臨河。
昔年曾醉隣牆酒，卧聽扁舟唱踏歌。
自檇李至毗陵道中·其四
作者：楊冠卿
朝代：宋

滿目江山無限情，夫差城郭暮雲平。
當時不競黄池長，一再何由致越兵。
自馬當而上至壺口三鍾石蒼崖壁立下瞰層淵湍流急甚釣叟穴其傍往來自若吾恐其爲蜚僊也故作是詩
作者：楊冠卿
朝代：宋

千崖削蒼壁，萬仞臨深淵。
老翁立其傍，習慣若自然。
笑歌驚波瀾，步武生雲煙。
我欲從之遊，結茅山之巔。
舉瓢酌天漿，醉拍洪崖肩。
明月夜橫玉，共看凌波僊。
與鄂州都統張提刑·其一
作者：楊冠卿
朝代：宋

五雲樓閣武昌宮，曾挫曹瞞百萬雄。
今古興亡付流水，江山彈壓頼元戎。
折衝尊俎笑談裏，極目關河指顧中。
準擬明年會京洛，爲君沽酒醉春風。
與鄂州都統張提刑·其三
作者：楊冠卿
朝代：宋

江湖疇昔受恩深，歲晚漂流傷客心。
雨檝風帆倦行役，雪車冰柱少知音。
價高肯羨連城璧，才謭難希諛墓金。
但得扁舟從此去，成虧寧復問昭琴。
與鄂州都統張提刑·其二
作者：楊冠卿
朝代：宋

貔虎雲屯細柳營，旌旗號令轉精明。
人言郤縠詩書帥，自有孫卿仁義兵。
關塞金湯今奠枕，江淮草木舊知名。
家聲凜凜漢人傑，看取籌帷功業成。
與金陵傅漕余預鄉薦時傅兄持文衡·其一
作者：楊冠卿
朝代：宋

著作承明近玉堂，云何持節尚爲郎。
運儲巧思蜀諸葛，攬轡澄清漢范滂。
自昔謀猷資啟沃，於今軍國欠平章。
商巖事業公須繼，好趁春風朝未央。
與金陵傅漕余預鄉薦時傅兄持文衡·其二
作者：楊冠卿
朝代：宋

鄉書憶昔獻賢能，姓字曾叨天府登。
闕里摳衣欣附鳳，雲程歛翼愧飛鵬。
流年自信一彈指，末路誰憐三折肱。
若見金昆問消息，爲言霜鬢已鬅鬙。
菩薩蠻
作者：楊冠卿
朝代：宋

冰肌玉襯香綃薄。無言獨倚闌干角。相見又還休。可堪歸去愁。碧波溪上路。幾陣黃昏雨。歸去斷人腸。紗廚枕簟涼。
菩薩蠻
作者：楊冠卿
朝代：宋

春山愁對修眉綠。春衫誰為裁冰縠。日暮倚闌干。不禁菸霧寒。湖邊歸去路。猶記傳觴處。往事等空花。客心驚歲華。
菩薩蠻
作者：楊冠卿
朝代：宋

玉妃夜宴瑤池冷。翩然飛下霓旌影。天闊水雲長。風飄舞袖香。姑山人似舊。清壓紅梅瘦。同憑玉闌干。光搖銀海寒。
菩薩蠻
作者：楊冠卿
朝代：宋

飛雲障碧江天暮。杏花簾幕黃昏雨。翠袖怯春寒。有人愁倚闌。天涯芳草路。目送徵鴻去。人遠玉關長。尺書難寄將。
蝶戀花
作者：楊冠卿
朝代：宋

月冷花寒宮漏促。人在虛簷，玉體溫無粟。絃斷鸞膠還再續。嬌雲時霎情難足。解道雙鴛愁獨宿。宿翠偎紅，蛺蝶元相逐。蓬海路遙天六六。終須伴我騎黃鵠。
蝶戀花
作者：楊冠卿
朝代：宋

舞處曾看花滿面。獨倚東風，往事思量遍。綠怨紅愁春不管。天涯芳草人腸斷。一紙雲箋魚雁遠。歸鳳求凰，誰識琴心怨。臂枕香消眉黛斂。也應為我寬金釧。
蠟梅四絕·其一
作者：楊冠卿
朝代：宋

遊蜂辛苦事芳菲，嚼蕊偷香釀蜜脾。
還被東風巧收拾，又隨春色上南枝。
蠟梅四絕·其三
作者：楊冠卿
朝代：宋

塗黄不學漢宮粧，一點檀心萬斛香。
嚼蠟我今忘世味，羞將花譜細平章。
蠟梅四絕·其二
作者：楊冠卿
朝代：宋

枝上編鍾萬顆垂，凌寒傲視雪霜姿。
從今疎影暗香句，不數西湖處士詩。
蠟梅四絕·其四
作者：楊冠卿
朝代：宋

阿嬌厭貯黄金屋，洗盡鉛華兒女粧。
香魂寒夜伴幽獨，青燈相對吟胡床。
西北有高樓
作者：楊冠卿
朝代：宋

西北有高樓，氤氳臨大路。
飛簷轉春風，綺窗鏁雲霧。
姣服者誰子，傾城此容與。
娟娟長眉青，不受脂澤汙。
娉婷惜不嫁，恐爲蕩子悞。
寫心汎清瑟，獨不怨遲暮。
西樓
作者：楊冠卿
朝代：宋

平頭四十悞儒冠，獨立西樓憂萬端。
兩鬢飄蕭半華髮，羞將勳業鏡頻看。
西江月
作者：楊冠卿
朝代：宋

妙墨龍蛇飛動，新詞雪月交光。論文齒頰帶冰霜。鳳閣從來宮樣。壽菊叢開三徑，清姿高壓群芳。折花聊爾問行藏。會見橫飛直上。
西江月
作者：楊冠卿
朝代：宋

昨夢鈞天帝所，曾陪奏賦明光。玉除金蕊映秋霜。盡道宮花別樣。嬌額塗黃牢就，金蓮襯步齊芳。舞鸞儀鳳巧難藏。羞殺繁紅陌上。
西江月
作者：楊冠卿
朝代：宋

羅襪浪傳仙子，宮梅休寫華光。人言壽客飽經霜。不趁凡花入樣。萬玉森羅素節，一枝剩有餘芳。孤高肯使蝶蜂藏。特立甘泉頂上。
觀諸園接花果
作者：楊冠卿
朝代：宋

花木聊觀化，芳菲觸處同。
大都知歲晚，各自占春風。
巧著移根力，陰爭造物功。
化鈞均播埴，此理杳冥中。
記夢·其一
作者：楊冠卿
朝代：宋

欹巖松檜轉龍蛇，洞戶仙人字少霞。
炯炯長眉非是畫，翠翹斜倚碧桃花。
記夢·其二
作者：楊冠卿
朝代：宋

問訊人間幾日期，謂言何處是瑶池。
玉盃飲罷夢中醉，不記神遊話別時。
詩僧常不輕以梅花句得名于時雪後踏月相過論詩終夕退得二絕以謝·其一
作者：楊冠卿
朝代：宋

十年袖裏梅花句，夢遶江南煙雨村。
今日相看更愁絕，天低雲淡月黄昏。
詩僧常不輕以梅花句得名于時雪後踏月相過論詩終夕退得二絕以謝·其二
作者：楊冠卿
朝代：宋

荒江落日孤鴻影，遠趁幽人踏月來。
雪屋雲林淡相對，月邊依約有寒梅。
謝人惠油炭·其一
作者：楊冠卿
朝代：宋

青藜照天祿，寶炬分金蓮。
榮遇不可期，膏火徒自煎。
檠短無餘輝，囊空無留錢。
一燈假鄰壁，三冬廢塵編。
殘膏許沾丐，繼晷欣窮年。
謝人惠油炭·其二
作者：楊冠卿
朝代：宋

陰崖冷徹骨，榾柮殘無煙。
號寒冰氏子，炙背思負暄。
主君惠窮塗，施予無所偏。
爐分天地春，力奪造化權。
和氣與俱游，死灰欣復然。
謝石佛璉大禪
作者：楊冠卿
朝代：宋

人生天地間，百年如逆旅。
榮華風中煙，富貴草頭露。
得喪能幾何，頫仰即今古。
師具正法眼，與人一線路。
紛紛輕薄兒，誰解點頭句。
冥行方索塗，空滿戶外屨。
我提沒底籃，採藥空山去。
覿面偶相逢，舉手便分付。
彈指了三生，無去亦無住。
讀書
作者：楊冠卿
朝代：宋

憂世終何補，忠懷悵不平。
收回長太息，翻作短歌行。
是事且復置，今人誰可盟。
湘中千樹橘，墨墨了餘生。
讀杜工部集
作者：楊冠卿
朝代：宋

平生忠義不忘君，末路升沈付九原。
千古神交真未泯，一時人事可重論。
摩挲醉眼朝廷在，消息他鄉弟妹存。
獨閲遺編堪墮淚，秋窗燈火雨昏昏。
讀親征詔·其一
作者：楊冠卿
朝代：宋

詔語深醇告萬方，便知九鼎不勞扛。
波臣奔走扶黄屋，約束風濤過大江。
讀親征詔·其二
作者：楊冠卿
朝代：宋

君王神武不恬兵，氣讋中原一掃平。
可笑西江喜歸客，便裝行橐待還京。
谷隠之東芍藥酴醾涉夏尚有存者籜龍頭角且森列於前次前韻呈九江趙使君
作者：楊冠卿
朝代：宋

衣鉢相傳書一龕，晴窗時許聽名談。
詩成與客探囊取，句好令人下筆慚。
別墅經春花未老，芳畦過雨薺尤甘。
明朝更欲從公去，玉版堂頭作小參。
賀新郎
作者：楊冠卿
朝代：宋

薄暮垂虹去。正江天、殘霞冠日，亂鴻遵渚。萬頃雲濤風浩蕩，笑整羽輪飛渡。問弱水、神仙何處。翳鳳騎麟思往事，記朝元、金殿聞鐘鼓。環佩響，翠鸞舞。夢中失卻江南路。待西風、長城飲馬，朔庭張弩。目盡青天何時到，贏得兒童好語。悵未復、長陵抔土。西子五湖歸去後，泛仙舟、尚許尋盟否。風袂逐，片帆舉。
赤玉簫
作者：楊冠卿
朝代：宋

玉簫早入凉王墓，弓劍衣冠只同處。
千年邂逅出人間，顔色聲音幸如故。
雲門曲譜不分明，趙瑟齊竽各自名。
傳看樂府無人識，此簫收聲甘棄擲。
赴城南隠居小集
作者：楊冠卿
朝代：宋

白雨濯青山，孤雲靄餘姿。
溶溶荒江水，近岸生清漪。
扶輿出城府，眷此幽人期。
茅茨倚林麓，秀薄相參差。
欣茲蹔解带，虛白明朝曦。
向來旅窮徼，抑鬰中懷悲。
相逢輒顧笑，觴酒相淋漓。
春風不日去，淹留我何爲。
趙仲實如吳江扁舟來別因以送之
作者：楊冠卿
朝代：宋

少年結交翰墨場，舉頭不覺雙鬢蒼。
世塗巇嶮如羊腸，交情耐久無炎凉。
我今讀書松竹莊，君兮去去吳松江。
音書莫惜頻寄將，新詩分我古錦囊。
辛丑殘臘前一日扁舟東歸阻風馬當乞靈祠下
作者：楊冠卿
朝代：宋

維舟桑落洲，十日風和雨。
雨餘江波平，山橫眉黛嫵。
急呼黄帽郎，來扣靈真宇。
椒桂薦芳馨，魚龍忽掀舞。
巨浪拍天浮，萬疊震鼉鼓。
淮洲十里間，蜚檝不可渡。
三老前跪陳，珍貝非神予。
願言點歸裝，勿爲神所怒。
我生窶且貧，窮塗一羈旅。
照乘乏明珠，落霞有佳句。
稽首謝龍君，放我扁舟去。
送堵修遠歸湖城·其一
作者：楊冠卿
朝代：宋

十載讀書松竹林，壺觴歌詠有知音。
君今別我市朝去，誰伴寒窗擁鼻吟。
送堵修遠歸湖城·其二
作者：楊冠卿
朝代：宋

雲卧江村煙樹林，懸知出岫本無心。
亭臯若也有歸雁，得句不妨頻寄音。
遊交廣用帳幹趙德縱韻
作者：楊冠卿
朝代：宋

家聲久矣愧長楊，浪說男兒志四方。
鼎鼎百年半流落，悠悠萬里益凄凉。
羈懷嶺表芙蓉幕，歸夢江南雲水鄉。
欲訪匡廬近消息，試憑征雁到潯陽。
道間所見
作者：楊冠卿
朝代：宋

窄窄山腰路，娟娟屋角花。
谿回蔽修竹，鷗暖戲春沙。
適安旅次·其一
作者：楊冠卿
朝代：宋

山郭蕭條晚，秋堂窈窕深。
輕寒籠暮靄，橫吹度疎砧。
叢竹深藏翠，孤雲带晚陰。
淹留有幽趣，不礙短長吟。
適安旅次·其二
作者：楊冠卿
朝代：宋

檻蒲行碧瘦，林葉得紅深。
客子倦長夜，居人催暮砧。
風梢窗紙急，月轉藥欄陰。
高枕已無睡，寒螿休苦吟。
都作院
作者：楊冠卿
朝代：宋

天子除戎戒不虞，修車備器會東都。
羽林憶昨厭弓矢，剡木弦弧兒戲爾。
我公號令何精明，武庫森嚴耀五兵。
威震天驕奠京邑，繇漢以來真鮮及。
銅雀妓
作者：楊冠卿
朝代：宋

分盡餘香空寶奩，罷臨歌舞夜厭厭。
清蹕不傳虛繡帳，洞房月在西陵上。
玉殿塵埃閑御仗，翠眉忍上平臺望。
宮車一去不復還，畫羅金縷尚斑斑。
除關征
作者：楊冠卿
朝代：宋

翠華憶昨臨吳津，駕言直欲蘇遠民。
三尺土階茅不剪，舜循堯道慈而儉。
姬公制國有常經，什一更除關市征。
男畊女織餘布粟，却笑二吾猶不足。
雪後
作者：楊冠卿
朝代：宋

野日茅茨短，荒村霰雪餘。
溪流山足裂，谷迥鳥聲虛。
矯首懷新隠，歸窗有舊書。
殘年甘飽飯，何必事名譽。
霜天曉角
作者：楊冠卿
朝代：宋

漁舟簇簇。西塞山前宿。流水落紅香遠，春江漲、葡萄綠。蘄竹。奏新曲。驚回幽夢獨。卻把漁竿遠去，騎鯨背、釣璜玉。
頃歲如番禺與慶傳十六兄遇上饒後五年胥會於霅時太學增置生試竟不遂志將別去理朱方棹因詠昔人風雨對床之語慨然有感作是詩
作者：楊冠卿
朝代：宋

囊空未辦買山錢，壯志隨人祗自憐。
千里鄉關愁夢裏，幾年蹤跡瘴江邊。
回谿重困南摶翼，異縣還尋東去船。
何日蒼崖結茅屋，與君風雨對床眠。
題凌波采蓮圖
作者：楊冠卿
朝代：宋

綽約風姿雲霧衣，波心新月映明輝。
更深折得清香去，煙靄不知何處歸。
題張安國舍人平沙落雁圖
作者：楊冠卿
朝代：宋

渚雲低壓雲山暮，煙素橫空落日斜。
秋老江鄉稻粱熟，一行征雁下平沙。
題畫扇
作者：楊冠卿
朝代：宋

斷橋流水小舟橫，卧看林梢素月明。
雙鶴不知何事舞，風前時送九臯聲。
題郭季寬曉耕宿釣二圖·其一
作者：楊冠卿
朝代：宋

牛角橫素書，春犁破朝雨。
鴻鵠志安知，功名心自許。
題郭季寬曉耕宿釣二圖·其二
作者：楊冠卿
朝代：宋

羊裘晦山澤，貂蟬等鴻毛。
直鈎道可行，一釣聯六鰲。
鷓鴣天
作者：楊冠卿
朝代：宋

歲月如馳烏兔飛。情懷著酒強支援。經年不見宮妝面，穠碧誰斟翡翠卮。江路晚，夕陽低。奚奴空負錦囊歸。欲憑驛使傳芳信，未放東風第一枝。
麻姑山東涉千堆壠至射亭宿黄氏新館
作者：楊冠卿
朝代：宋

姑山鏁靈壇，千阜如堆玉。
山回路轉間，射亭見新築。
主人雅好事，借我南窗宿。
一夢到無何，夢覺黄粱熟。
齊安·其一
作者：楊冠卿
朝代：宋

寂寞東坡對竹樓，兩公陳跡是前修。
津亭倚柁還商子，雪後獨爲江上遊。
齊安·其二
作者：楊冠卿
朝代：宋

隻輪不返笑曹瞞，赤壁空臨江水寒。
想得周郎鐃鼓競，小喬相與對春山。
梅林分韵得今字
作者：楊凱
朝代：宋

蘭亭久陳迹，脩竹空自陰。
龍山亦淒涼，鮮花誰與簪。
英遊曠千載，盛事新梅林。
四海馮黎州，未妨鐵石心。
提携到諸子，遍賞江之潯。
亭亭姑射仙，玉立何森森。
謝氏六君子，對飲香滿襟。
西郊訪老龍，奇怪尤可欽。
宛然如先生，高卧歲月侵。
從茲飽薰風，佳實共鼎鬵。
正味悅天下，妙用無古今。
去去好著鞭，江南春已深。
上巳日興慶池禊宴
作者：楊初平
朝代：宋

照坐壺冰寒凜凜，北斗揮漿均祓飲。
興慶池頭春色濃，亂柳摇金花罩錦。
雕章麗藻俱時才，落筆頌歌兩兩台。
府公莫惜玉山醉，明日天綸鳳詔來。
壓雲軒
作者：楊則之
朝代：宋

闌干橫礙鳥飛遲，砌下危根老更奇。
僧在上頭忘歲月，不知山脚雨多時。
早梅
作者：楊則之
朝代：宋

數萼初含雪，孤清畫本難。
有香終是別，雖瘦亦勝寒。
橫笛和愁聽，斜枝倚病看。
朔風如解意，容易莫吹殘。
遊慧聚寺
作者：楊則之
朝代：宋

壓雲開半殿，寶炬耀金幢。
峭峻山無對，玲瓏寺不雙。
鐘聲清戀塢，林影冷摇窗。
老媿詩魔在，登臨詎易降。
雪霽觀梅
作者：楊則之
朝代：宋

荒園晚景斂寒煙，數朵清新破雪邊。
幽艷有誰能畫得，冷香無主頼詩傳。
看來最畏前村笛，折去難逢野渡船。
向晚十分終更好，靜兼江月淡娟娟。
題慧聚寺
作者：楊則之
朝代：宋

雪晴山色一重重，因暇尋幽訪古蹤。
神疊石基成寶殿，柱圖靈品感真龍。
僧居漸遠林間地，客枕曾聞月下鐘。
會得登臨便無事，門前流水照青松。
句
作者：楊友
朝代：宋

可憐鱗細閑驚躍，誤把新蟾作釣鈎。
吳孫王墓
作者：楊友夔
朝代：宋

闔閭城南荒之丘，昔誰葬者孫豫州。
久無過客爲下馬，時有牧童來放牛。
居然珍寶出光怪，識者夜見蹤其由。
玉環金碗到城市，土花不蝕餘千秋。
州家廉問亟封守，賊曹掩骼窮姦偷。
已知其中有可欲，亦恐未免無窮憂。
當時義師奮四海，少日已無袁與劉。
英雄異世凜如在，暴露無乃爲神羞。
人生浮脆無可料，螻蟻烏鳶從所求。
高陵勸爾一杯酒，自古南山能錮不。
松江
作者：楊友夔
朝代：宋

落日滿大江，孤舟猶獨行。
蒹葭交相風，中有肅殺聲。
適從城中來，始覺秋氣清。
世路若迫隘，江湖自寬宏。
平生獨往志，久與白鳥盟。
陳人多所閱，新事屢可驚。
惟有江上峰，殘年眼中青。
題三高祠
作者：楊友夔
朝代：宋

長橋度已盡，有亭枕江湄。
常時閉其門，爲問居者誰。
范蠡其明哲，功成學鴟夷。
煙波五湖上，風月一西施。
張翰輕紱冕，歸及鱸魚時。
生前一杯足，何以身後爲。
魯望棲甫里，有田常若饑。
不應州縣辟，鬰此胸中奇。
並爲吳越人，名與日月垂。
相去二千載，今乃同一祠。
壁間面如生，凜然人在茲。
我本江海客，一焉起遐思。
死者不可作，來者詎可期。
手持一釣竿，浩歌孰從之。
玉泉山
作者：楊叔蘭
朝代：宋

人生天地間，今古一□觀。
凌空絕虛曠，萬象羅巖巒。
能一故□應，物化千□端。
萬端總歸一，唯悟無□言。
舊聞□□翁，獨釣江之干。
不知歲月深，但覺□□寬。
我思一訪之，意會心□看。
作亭號□隠，半空摩高寒。
時與二三友，登臨尋□歡。
致君知無術，隨世聊自安。
滾滾□下水，舟舟皆濟川。
川流無津涯，舟去□復還。
時聆二三策，使我心茫然。
伊周在何許，鄉風一長歎。
遊青城山
作者：楊可弼
朝代：宋

我笑羊叔子，峴首矜一生。
又怪謝阿客，伐山覓崢嶸。
豈如銅梁守，出門便赤城。
江郊亭新成賦詩二十三韻
作者：楊咸亨
朝代：宋

蜀江千里東南傾，峽門橫鎖千丈鯨。
吳帆蜀楫過如織，府主四海皆弟兄。
城西門前二十里，客去當送來當迎。
藤梢橘刺密無路，短亭四壁荒榛荆。
春風淡沱酌客處，我陪後乘同郊行。
碧油紅旆駐沙尾，連宵急雨鼓不鳴。
元戎玉皇香案吏，俯仰茆屋無乃輕。
擘山鞭石相原隰，釘頭瓦縫粟縷盈。
偉哉幻書此奇觀，丹楹畫棟光崢嶸。
山長波迥目力短，空濛宜雨高宜晴。
危嵐滴翠染窗戶，空江倒影翻檐甍。
天藏地設久相待，更爲佳處得佳名。
梁間橫陳大手筆，龍蛇飛動鬼神驚。
高齋百篇子美唱，峴山千載羊公情。
試呼小隊訪新館，壯遊始與盛概并。
披雲喚月星斗動，放舟聞鶴天水明。
練光渺渺風力壯，疊鼓西上帆東征。
舳艫冠蓋兩嘆息，歡謠晝亂漁樵聲。
元戎故是活國手，山河指顧風塵清。
淒涼三峽小遊戲，樸斲丹黝安足程。
明堂梁棟要杞梓，天關一柱須公擎。
紛紛故吏萬里外，燕雀行慶大厦成。
賦詩抵掌者誰子，夜郎野老楊咸亨。
梵安寺內浣溪四老唱和詩
作者：楊咸章
朝代：宋

聞說懸車三老儒，約爲繪像訪僧居。
蟹螯杯酒歡無極，鼎足韜襲樂有餘。
暑簟共觀岷嶺雪，春盤同膾蜀江魚。
歸來一榻如相許，須信逍遙倍二疏。
甘露巖
作者：楊咸章
朝代：宋

屈曲山腰一逕通，亂雲芳草思無窮。
塵埃從此去人遠，我欲誅茅寄一峰。
作風伯新廟
作者：楊四太尉
朝代：宋

周官大宗伯，槱燎祀風師。
祀典既已載，有廟非淫祠。
吾鄉風伯廟，不知始何時。
廟當浮玉嶼，鄉人同祭之。
會席有煩言，社保成分離。
爰來作新廟，奕奕東河涯。
柱石若虎踞，簷桷如翬飛。
香火既已分，牲牷交祝釐。
神保降嘉福，四境風雨時。
百穀總成熟，報祀千萬期。
霜天曉角
作者：楊均
朝代：宋

丹楹轉月。金繡紛幢鉞。勳在有唐宗社，人千載、仰英烈。維辰嗟盡節。故里昭虔揭。臨御雍雍來下，歆初薦、俎羞潔。
霜天曉角
作者：楊均
朝代：宋

忠忱誼愊。對越如丹赤。緬想遺風餘烈，猶身見、古顏色。惟馨非黍稷。穆穆歆明德。簟灩芳彝須醉，回雲旞、佑鄉國。
霜天曉角
作者：楊均
朝代：宋

當年宋壁。血擁河流赤。全護東南形勝，百易萬、五神力。人心同奮激。立此生民極。哀角載歌霜曉，瓊、聖容懌。
碧澗亭
作者：楊塤
朝代：宋

妙筆王維圖莫就，多才康樂詠難窮。
樓臺一簇出雲杪，激雪浪生寒澗風。
郎官巖
作者：楊塤
朝代：宋

碧玉莫遮千嶂石，黄金難買一溪雲。
歌鐘沸地徒誇盛，爭似松風竟夕聞。
青蓮山
作者：楊塤
朝代：宋

撥開瑟瑟青蘿帳，尋得磷磷白石梯。
更入雲霞最深處，忘機數日遂幽棲。
句
作者：楊士彥
朝代：宋

江氣南吞吳分野，海波北撼楚封陲。
將過益昌先寄馮允南使君
作者：楊壽祺
朝代：宋

衮衮京華志氣低，歸心長伴日輪西。
蒼顔白髮因新選，明月清風思舊溪。
屈指光陰時節晚，舉頭霄漢路歧迷。
巴陵太守應憐我，準擬經過醉似泥。
鄉禪嵩老集古人佳句成詩編成巨帙以示余欽歎不足輒賦二絕率然悚仄·其一
作者：楊夢信
朝代：宋

胸中歷歷古人詩，妙用縱橫自一機。
管得杜韓驚且泣，斕斑要作百家衣。
鄉禪嵩老集古人佳句成詩編成巨帙以示余欽歎不足輒賦二絕率然悚仄·其二
作者：楊夢信
朝代：宋

學詩元不離參禪，萬象森羅總現前。
觸著見成佳句子，隨機飣餖便天然。
梅林分韵得陶字
作者：楊大光
朝代：宋

蟠根寄荒絕，擢幹空椮蕭。
鄉來聞妙語，翦拂到兒曹。
垂老猶叵堪，開落幾徒勞。
不謂動杖屨，惠然排蓬蒿。
尚能領諸生，相就醉澂醪。
真頼旁輝映，併覺標韵高。
酒闌興未已，分韵看揮毫。
籍湜俱可人，冥搜爭過褒。
乃知天地間，一等爲賢豪。
橫飛與陸沉，亦各繫所遭。
再煩起窮邊，國柄行當操。
盡期如此花，曉夕幸甄陶。
得備和羹用，寧不出伊皋。
百年幾春風，勿令心忉忉。
句
作者：楊大全
朝代：宋

前溪六時水，上界數聲鐘。
句·其一
作者：楊天惠
朝代：宋

清凉洞裏無蚊蚋。
句·其三
作者：楊天惠
朝代：宋

北郭雲山接巴閬，東城雪水瀉文龍。
句·其二
作者：楊天惠
朝代：宋

魚蝦敢涴方池潔，蚊蚋誰禁勝地寒。
句·其四
作者：楊天惠
朝代：宋

道聞資水靈山高，仙人羽客時相遭。
多病簡出偶成呈郫令張盤公大夫
作者：楊天惠
朝代：宋

相從一笑忘蹉跎，三過秋風錦水波。
游子依人仰眉睫，令兄愛客費弦歌。
思歸仙鶴方驚露，欲起病鳬還避羅。
共感烏紗能愛老，長長遮護兩蒼皤。
次呂給事安昌岩避暑
作者：楊天惠
朝代：宋

懇乞魚書得梓潼，曾司紫誥駮斜封。
江山似解邀康樂，傅瑞時來訪彥龍。
次韵吳帥題保福壁二首·其一
作者：楊天惠
朝代：宋

浄瓶猶貯近頒冰，拄杖還扶舊醉藤。
遮莫簪花倩天女，未妨燕坐折談僧。
次韵吳帥題保福壁二首·其二
作者：楊天惠
朝代：宋

由來世諦即菩提，吾道元東祖自西。
恰似蒼圓好頭相，可容破裂作阿梨。
次韵龐茶使郫縣塔
作者：楊天惠
朝代：宋

平生閱巨麗，茲塔咤何雄。
因地如無地，平空不礙空。
寧從佛土徙，幾歷劫灰窮。
落趾鷄關北，明標玉壘東。
經營本龍象，負輓僦烟虹。
畚築纔驅石，觚稜欻倚風。
妙高分絕域，峻極倒中嵩。
已幻花臺巧，並規鷲嶺嵷。
仰窗平月殿，橫級俯蛟宮。
未覺諸天隔，惟看一氣融。
恒沙寸眸攝，多寡片心通。
澒洞遺凡界，虛疏徹外幪。
身邊揖先聖，眼外洗塵雺。
井直參連壤，秦開漢拓功。
真乘對時出，休運與天崇。
締構雖人力，扶持亦化工。
長生老西崦，諸葛死南隆。
但了薰香灺，姑儲㲲布筒。
狂歌留白日，醉舞屬冥鴻。
莫漫百年事，空成一禿翁。
溫江縣二瑞頌
作者：楊天惠
朝代：宋

於皇御極，百志惟敘。
曰農而農，曰士而士。
爾安迺宮，爾寧迺畝。
恩詔數下，仁滂德膴。
農飽以歌，士喜式舞。
協氣從之，祥嘏如雨。
迺産嘉禾，以慶農扈。
迺降甘露，以幸士子。
其慶伊何，珠穗紛舉。
俾爾甌窶，戶有億秭。
其幸維何，雲液醲湑。
俾爾膏馥，濡及嬰孺。
維明明后，博臨下土。
相彼多禾，均此靈露。
道拜稽首，誕告奔走。
惠拜稽首，盱衡語語。
敢獻稗官，以贊矇瞽。
送孫正忠臣移成都小漕
作者：楊天惠
朝代：宋

升平芝菌效神奇，況乃賢豪用世資。
人物熙寧中興日，風流荆國適同時。
起家便作三公客，乘傳何爲九折馳。
少府但分新賜節，石渠猶借舊官儀。
素心久辨經綸計，妙意前知遇合期。
聊與西南成勝事，暫將清獻續良規。
橋橫萬里重開府，水接雙流共去思。
怊悵參卿無限意，道旁索筆强題詩。
題趙伯驌畫
作者：楊娃
朝代：宋

蓮開宮沼年年盛，香染斑衣葉葉新。
願借琴音奏清雅，薰風凉殿壽雙親。
題馬和之畫四小景·其一
作者：楊娃
朝代：宋

人道中秋明月好，欲邀同賞意如何。
華陽洞裏秋壇上，今夜清光此處多。
題馬和之畫四小景·其三
作者：楊娃
朝代：宋

清獻先生無一錢，故應琴鶴是家傳。
誰知默鼓無弦曲，時向珠宮舞幻仙。
題馬和之畫四小景·其二
作者：楊娃
朝代：宋

石楠葉落小池清，獨下平橋弄扇行。
倚日綠雲無覓處，不如歸去兩三聲。
題馬和之畫四小景·其四
作者：楊娃
朝代：宋

雨洗東坡月色清，市人行盡野人行。
莫嫌犖确坡頭路，自愛鏗然曳枝聲。
題馬遠畫梅四幅·其一
作者：楊娃
朝代：宋

重重疊疊染緗黄，此際春光已半芳。
開處不禁風日煖，亂飛晴雪點衣裳。
題馬遠畫梅四幅·其三
作者：楊娃
朝代：宋

夭桃豔杏豈相同，紅潤姿容冷淡中。
披拂輕烟何所似，動人春色碧紗籠。
題馬遠畫梅四幅·其二
作者：楊娃
朝代：宋

銖衣翠蓋映朱顔，未識何年入帝關。
默被畫工傳寫得，至今猶似在衡山。
題馬遠畫梅四幅·其四
作者：楊娃
朝代：宋

渾如冷蝶宿花房，擁抱檀心憶舊香。
開到寒梢猶可愛，此般必是漢宮妝。
上亭驛
作者：楊子方
朝代：宋

時平總忽忠臣語，世亂仍遭弄臣侮。
至今說到忒郎當，行路猶能痛千古。
句
作者：楊子方
朝代：宋

頻看召客趨金馬，再見豐年出石魚。
句
作者：楊存
朝代：宋

月中丹桂輸先手，鏡裏朱顔正後生。
題汪水雲詩卷
作者：楊學周
朝代：宋

握手論心不記年，重逢仍似地行仙。
琴彈碧玉時三弄，袖有驪珠近百篇。
嶽麓曉行雲外履，湘潭夜醉月中船。
它時歸隠西湖畔，能把新詩寄一聯。
初秋夜坐
作者：楊學李
朝代：宋

青燈伴微吟，煩暑猶蒸炊。
風聲如山雷，怒落窗西籬。
砌蛩泣候莎，老樹鳴高枝。
桂魄忽嬋娟，夜氣侵凉絺。
蓴羹豈不懷，未了一載癡。
依依游子情，堂萱重馳思。
祇將冰雪心，或可爲母慈。
清白爲家箴，夫豈世俗知。
南來秋復秋，賸喜瓜及期。
娛親已可望，須記思親時。
望雲樓
作者：楊學李
朝代：宋

樓前山色青如鬟，樓高夜映心斗寒。
推窗縱目納吟思，倚檻爽氣生眉端。
荒烟宿靄迷野甸，古崖怪石橫驚湍。
城孤下瞰天蘸碧，日永坐聽風鳴鑾。
登臨獨慨城郭是，把酒一酹還三歎。
雖未如元龍高卧之百尺，已不減庾公步月之遊觀。
又何須黄鶴霄漢之浩渺，亦可想岳陽烟水之彌漫。
巋然獨立賀江許，已矣樓中沸歌舞。
勝境無詩亦可羞，謾自簷楹庇風雨。
望雲人遠迹生塵，祇有江流自今古。
西郊晚步
作者：楊學李
朝代：宋

江城五月風雨餘，嶺南地僻少馳驅。
政餘長日無與俱，尋幽步屧城西隅。
地平山遠迷綠蕪，垂陽深處聞鷓鴣。
縈紆小徑逅浮圖，松風夾道如笙竽。
清池冷浸秋水菰，如有露氣侵庭梧。
桃笙院靜橫竹奴，栩栩清夢游冰壺。
覺來殘照不可呼，更待好月同歸塗。
題汪水雲詩卷
作者：楊學李
朝代：宋

野服意翛然，心無世網牽。
衣冠舊朝士，湖海老詩仙。
橫槊思公瑾，登樓憶仲宣。
瀟湘風月好，何日理歸船。
八聲甘州
作者：楊守
朝代：宋

問梅邊訊息有還無，似微笑應人。道近來別有，相家一種，葉葉都新。趁得嫩寒輕暖，七日小陽春。一點和羹意，來做生辰。錦繡香中開國，向綺霞洞裡，暫寄閒身。欠朝家多少，未了底經綸。便如何、偷閒去得，也須煩、妙手略調鈞。歸來也，恨尋棋局，點檢園椿。
句
作者：楊安誠
朝代：宋
体裁：句

扶摇天一握，培塿蜀千山。
白帝廟
作者：楊安誠
朝代：宋

蜀江萬壑俱東奔，瞿唐喧豗爭一門。
驚濤駭浪建瓴下，顛崖仆谷相吐吞。
朋妖窟宅恃幽阻，正晝噴薄陰霾昏。
靈宮奕奕鎮地險，衆瀆稟令川祇尊。
赤甲後聳黄熊躍，灧澦前峙青猿蹲。
舳艫銜尾下吳楚，約束蛟鰐如雞豚。
舊傳鼓角致雨雹，裹篙不觸撐舟痕。
綜理脈絡盡西徼，帝假之柄攸司存。
子陽祚國十年近，此地未省東其轅。
聯江列炬鐵鎖斷，戎滿奔北無留屯。
江關回首盡漢幟，遺黎何自知公孫。
血食漢代定不爾，但有故壘山之樊。
子美誤信齊東語，感慨勇略招英魂。
山川之靈載望秩，僭僞詎可同時論。
向來名實久淆溷，薦祼無乃瀆俎膰。
請從酈元爲考證，神理昭昭斯可原。
九里嶺
作者：楊寅
朝代：宋

上下各九里，東西只數家。
田橫梯齒密，松列雁行斜。
分鑣爭嶺道，孤往接天涯。
爲我謝風景，何路不開花。
龍雲寺次羅竦韵
作者：楊寅
朝代：宋

路轉羊腸望眼舒，籃輿更入道人居。
千林黄葉新霜後，四面青山夕照餘。
幽夢乍驚魚鼓響，小詩閑向竹窗書。
爐烟茗碗匆匆話，已覺人間萬象虛。
別信州席上作
作者：楊察
朝代：宋

十二天辰數，今宵席客盈。
位如星占野，人若月分卿。
極醉巫峰倒，聊吟嶰琯清。
他年爲舜牧，協力濟蒼生。
與高氏子
作者：楊尚書
朝代：宋

十數年來聾耳聵，可將社酒便能醫。
一心更願清盲了，免見豪家小馬兒。
失調名
作者：楊島仙
朝代：宋

待得團圓時候，樽前問這時節。
南峰桃花洞
作者：楊崈
朝代：宋

水縛山腰點萬松，雲扶翠岫插寒空。
此溪定入桃源去，時見波間有落紅。
福應山·其一
作者：楊崈
朝代：宋

清風送月上欄干，雲雨溪流破玉寒。
我有三峰高興在，漫堂聊作畫屏看。
福應山·其二
作者：楊崈
朝代：宋

醉後愁生任數奇，僧窗借夢入新詩。
覺來著意尋桃李，除了春風總不知。
武陵溪
作者：楊川
朝代：宋

武溪控扼五溪傜，路入京城萬國朝。
石櫃雄排沅水勢，浮國高聳接雲霄。
丹砂井湧三泉脈，玉带河橫六畫橋。
一丈紅
作者：楊巽齋
朝代：宋

紅白青黄弄淺深，旌分幢列自成陰。
但疑承露驚殊色，誰識傾陽無二心。
佛手花
作者：楊巽齋
朝代：宋

丹葩點漆細馨浮，蒼葉輕排指樣柔。
香案凈瓶安頓了，還能摩頂濟人不。
佛見笑花
作者：楊巽齋
朝代：宋

芳葩豐美折輕紅，想是祇園秀氣鍾。
解使金仙猶動色，窺闌誰不解愁容。
南天竺花
作者：楊巽齋
朝代：宋

花發朱明雨後天，結成紅顆更輕圓。
人間熱惱誰醫得，正要清香凈業緣。
句·其一
作者：楊巽齋
朝代：宋

自有嬌紅間蒼葉，不隨凡卉待春回。
句·其二
作者：楊巽齋
朝代：宋

如龍化作青藜焰，寧用窗前設短檠。
壽春花
作者：楊巽齋
朝代：宋

花間碧玉最敷腴，看挹南薫景又殊。
天賦芳姿長不老，命名爲壽定非誣。
太平花
作者：楊巽齋
朝代：宋

紫芝奇樹謾前聞，未若斯花葉氣薰。
種向春臺豈無象，望中秀色似卿雲。
密友花
作者：楊巽齋
朝代：宋

黄花端逼菊花真，朵朵相迎意更親。
情似春濃非淡泊，何妨呼酒對佳賓。
御仙花
作者：楊巽齋
朝代：宋

不逐凡花逞艷嬌，移根上苑獨清高。
君王曾選裝金带，侈錫持荷耀紫袍。
杜鵑花
作者：楊巽齋
朝代：宋

鮮紅滴滴映霞明，盡是冤禽血染成。
羈客有家歸未得，對花無語兩含情。
滾繡毬
作者：楊巽齋
朝代：宋

琢玉英標不染塵，光涵月影愈清新。
青皇宴罷呈餘技，拋向東風展轉頻。
滿堂春
作者：楊巽齋
朝代：宋

花發圍眸晝錦如，列仙行綴在蓬壺。
千金須拚豪家賞，一笑春風無向隅。
牽牛花
作者：楊巽齋
朝代：宋

青青柔蔓繞修牆，刷翠成花著處芳。
應是折從河鼓手，天孫斜插鬢雲香。
玉繡毬
作者：楊巽齋
朝代：宋

紛紛紅紫鬬芳菲，爭似團酥越樣奇。
料想花神閑戲擊，誤隨風起墜繁枝。
真珠花
作者：楊巽齋
朝代：宋

纍纍花發映庭除，柳带榆錢總不如。
一任春風吹滿地，幽人步履自虛徐。
碧蟬兒花
作者：楊巽齋
朝代：宋

揚葩簌簌傍疏籬，薄翅舒青勢欲飛。
幾誤佳人將扇撲，始知錯認枉心機。
紅鉢盂花
作者：楊巽齋
朝代：宋

帢匝枝頭簇絳英，朱髹梵器上天成。
檻邊更種蠻薑葉，依約如歸佛手擎。
紫竹花
作者：楊巽齋
朝代：宋

長夏幽居景不窮，花間芳砌翠成叢。
窗南高卧追凉際，時有微香逗晚風。
茉莉花
作者：楊巽齋
朝代：宋

臍麝龍涎韻不侔，薰風移植自南州。
誰家浴罷臨妝女，愛把閒花带滿頭。
荷花
作者：楊巽齋
朝代：宋

翠蓋紅幢耀日鮮，西湖佳麗會群仙。
波平十里鋪雲錦，風度清香趁畫船。
萬蝶花
作者：楊巽齋
朝代：宋

粉翼紛紛簇幾叢，摇風欲趁賣花翁。
詩眸覽倦方欹枕，栩栩猶疑在夢中。
薝蔔花
作者：楊巽齋
朝代：宋

薝蔔標名自寶坊，薰風開徧一庭霜。
閒來掃地跏趺坐，受用此花無盡香。
蠟梅
作者：楊巽齋
朝代：宋

香蜜栽葩分外工，疏枝數點綴雛蜂。
嬌黄染就宮妝樣，香暖猶宜愛日烘。
金錢菊
作者：楊巽齋
朝代：宋

清曉幽叢露作團，籬邊積疊喜人看。
落英欲買真無價，唯許騷人罄一餐。
錦带花·其一
作者：楊巽齋
朝代：宋

萬釘簇錦若垂紳，圍住東風穩稱身。
聞道沈腰易寬減，何妨留與繫青春。
錦带花·其二
作者：楊巽齋
朝代：宋

鵠袍換綠契初心，旋賜銀緋與紫金。
堪念紛紛名利客，對花應是嘆侵尋。
雞冠花
作者：楊巽齋
朝代：宋

濯濯高花染血猩，却憐金距起閑爭。
宋家窗下宜栽此，莫問臨風不解鳴。
句
作者：楊希仲
朝代：宋

回環萬木森幢蓋，縹緲三山落市廛。
和吳中復遊海雲寺
作者：楊希元
朝代：宋

三春行樂盛刀州，况是春光欲盡頭。
使節在郊觀似堵，香輪爭道去如流。
正逢鈴閣多閒日，肯對花時負勝遊。
會得公心惜歡意，欲歸猶自儘遲留。
武夷
作者：楊希古
朝代：宋

萬壑千巖疊翠微，幔亭紅日浸漣漪。
紫陽去後無消息，留得溪山九曲詩。
梅花
作者：楊平洲
朝代：宋

支頤半睡月明中，仿佛仙人薄霧籠。
喚起夢魂簾幙悄，天香自到不因風。
紅梅
作者：楊平洲
朝代：宋

誰將醉裏春風面，換却平生玉雪身。
頼得月明留瘦影，芳心香骨見天真。
遊老君洞
作者：楊幼輿
朝代：宋

陰陽無端更去流，世間盛福難全收。
古人一麾耻外郡，今我半刺來邊州。
到官未久出按縣，滿眼猺獞森戈矛。
誰知造化默相補，玉融山水何清幽。
蒼崖翠壁老君洞，健非巧宦能兼遊。
萬歲乳成滴白柱，一卷溪畔眠青牛。
真仙遺迹覽不盡，散髮坐石臨清流。
灑然形質已自失，欲釀溟滓觴浮邱。
襟懷浩浩隘八極，身外何物非輕漚。
數聲長笑下山去，幾點白雲天際頭。
龍潭禱雨記事
作者：楊幼輿
朝代：宋

戴星躡履謁靈祠，俯瞰龍宮映綠漪。
鏡樣清潭三百尺，峰巒環繞聳蒼碧。
道旁野老忽長噓，昔也原爲安民居。
嫂笑小姑借梳掠，插梳橫耳走送却。
姑嗔大嫂方作喧，迅雷陷宅變深潭。
是時水底猶存屋，入夜人聞尚舂粟。
歷年既久已無形，神龍守護稱安靈。
呼吸風雷作雲雨，爰與人間茂禾黍。
大觀邦人因禱祈，沛然甘澍滿郊圻。
人皆懷惠頌靈迹，侯爵初封助懽懌。
近時響應達朝廷，屢頒顯號莫與京。
我來假守三逢夏，每遇乾枯叩祠下。
靈湫一滴漲塞天，衝倒天河頻有年。
終始恩波如一日，躬趨端拜感何極。
肅容親炷一瓣香，稽首皈依謝休祥。
潭心水面跳雙鯉，已覺威靈示人喜。
南遊行矣歸故鄉，更願神兮長久與民作豐穰。
後月餘因用前韵
作者：楊庭傑
朝代：宋

谷隠楩楠澗有泉，烟村幽曠遠□□。
□□□□□難盡，雞犬時來亦恐仙。
危壁謾□□□□，□□□是五丁鎸。
回歸未出深巖半，□□□□□□□。
提刑都講頒賜題古楠寺佳篇伏讀翫味詞旨豪肆感歎戰汗不揆淺拙仰次嚴韵
作者：楊庭傑
朝代：宋

城南古寺舊林泉，使馭觀遊絕頂巔。
幸綴華軒到清境，深慚凡骨逐真仙。
不愁落日歸鞍促，更許新詩翠石鎸。
猶有題名千載後，與他巴水字相連。
題徐氏金湖書院
作者：楊徵
朝代：宋

君家仙館带林塘，氣象清新志趣長。
千里客來如海若，一樓詩靜透文光。
門閭旌表芝蘭貴，科第聯芳桂籍香。
帝里詞人多景慕，願題詩句滿修篁。
句·其一
作者：楊徽之
朝代：宋

戍樓烟自直，戰地雨長腥。
句·其一〇
作者：楊徽之
朝代：宋

杳杳烟蕪何處盡，摇摇風柳不勝垂。
句·其一一
作者：楊徽之
朝代：宋

江流嶓冢雨，路入漢家山。
句·其一三
作者：楊徽之
朝代：宋

少孤心易感。
句·其一二
作者：楊徽之
朝代：宋

山雲收雨半川晴。
句·其七
作者：楊徽之
朝代：宋

春歸萬年樹，月滿九重城。
句·其三
作者：楊徽之
朝代：宋

新霜染楓葉，皓月借蘆花。
句·其九
作者：楊徽之
朝代：宋

少年牢落今何幸，叨遇君王問姓名。
句·其二
作者：楊徽之
朝代：宋

偶題巖石雲生筆，閑遶庭松露濕衣。
句·其五
作者：楊徽之
朝代：宋

青帝已教春不老，素娥何惜月長圓。
句·其八
作者：楊徽之
朝代：宋

開盡菊花秋色老，落殘桐葉雨聲寒。
句·其六
作者：楊徽之
朝代：宋

浮花水入瞿塘峽，带雨雲歸越嶲州。
句·其四
作者：楊徽之
朝代：宋

廢宅寒塘水，荒墳宿草烟。
嘉州作
作者：楊徽之
朝代：宋

俗遇臘辰持藥獻，吏逢衙日隔花參。
耆宿因來問封部，竹籬西畔是雲南。
宿廖融山齋
作者：楊徽之
朝代：宋

清和春尚在，歡醉日何長。
谷鳥隨柯轉，庭花奪酒香。
初晴巖翠滴，嚮晚樹陰凉。
別有堪吟處，相留宿草堂。
寒食寄鄭起侍郎
作者：楊徽之
朝代：宋

清明時節出郊原，寂寂山城柳映門。
水隔淡烟脩竹寺，路經疏雨落花村。
天寒酒薄難成醉，地迥樓高易斷魂。
回首故山千里外，別離心緒向誰言。
峨眉
作者：楊徽之
朝代：宋

嘉州山水地，二蜀最爲美。
翠嶺疊峨眉，長瀾湧錦水。
漢陽晚泊
作者：楊徽之
朝代：宋

傍橋吟望漢陽城，山徧樓臺徹上層。
犬吠竹籬沽酒客，鶴隨苔岸洗衣僧。
疏鐘未徹聞寒漏，斜月初沈見遠燈。
夜靜鄰船問行計，曉帆相與向巴陵。
禁林讌會之什
作者：楊徽之
朝代：宋

星移歲律應青陽，得奉羣英集玉堂。
龍鳳雙飛觀御札，雲霞五色詠天章。
禁林漸覺清風暖，仙界元知白日長。
詔出紫泥封去潤，朝迴蓮燭賜來香。
二篇稱奬恩尤重，萬國傳聞道更光。
何幸微才逢盛事，願因史冊紀餘芳。
翠光亭
作者：楊徽之
朝代：宋

釣舟浮淺瀨，岡舍晚重林。
雲放千峰出，花藏一徑深。
贈譚先生
作者：楊徽之
朝代：宋

古觀重重遶翠微，杉松深處掩雙扉。
雲生萬壑投龍去，海隔三山放鶴歸。
花洞宴遊春日永，石壇朝禮曙星稀。
每聽高論長生理，擬向塵中便拂衣。
送夢英大師
作者：楊徽之
朝代：宋

獨携瓶錫欲春殘，深入終南路屈盤。
萬象幽玄吟裏見，一心圓寂定中觀。
翠微寺在杉松老，紫閣峰高水石寒。
莫憑危欄臨北望，滿城烟草是長安。
石澗龍首山
作者：楊志
朝代：宋

殘年仍置閏，五日恰逢春。
携酒各獨賞，敲門僧不嗔。
雙榕如拱立，萬井故橫陳。
僧舍少盤薄，元規塵上人。
綺川亭
作者：楊志
朝代：宋

一泓綠凈滄浪水，千朶紅稠菡萏花。
病眼紛紛何所似，江天落日散餘霞。
鼓樓懷古
作者：楊志
朝代：宋

興廢何年事，無由問老成。
代爲兜率地，留得古樓名。
石塔添潮影，銅壺斷漏聲。
我來空弔古，恨不賦蕪城。
成都運司園亭十首·小亭
作者：楊怡
朝代：宋

方亭惟四柱，對峙花竹間。
下有雪嶺水，淙流日潺潺。
宛如雙綵舸，纜向春波灣。
欲起江湖心，而奈風濤艱。
成都運司園亭十首·月臺
作者：楊怡
朝代：宋

嘉木密交陰，月夕苦薈翳。
高臺出林杪，遠目望天際。
不厭清露寒，秪恐輕雲蔽。
可但少陵翁，能思斫仙桂。
成都運司園亭十首·水閣
作者：楊怡
朝代：宋

小閣平池陽，危橋屬花嶼。
杖履樂幽閑，龜魚蔭深阻。
刻柱記新漲，弄水滌煩暑。
物我久相忘，珍禽近人語。
成都運司園亭十首·海棠軒
作者：楊怡
朝代：宋

花如窈窕人，宛在水中沚。
當軒有餘妍，終日玩芳蘤。
池清藻壓枝，波動魚爭蕊。
錦帳想含春，歸心浩然起。
成都運司園亭十首·潺玉亭
作者：楊怡
朝代：宋

使君漱流心，官府未始忘。
亭下玉谿水，撲碎白玉璫。
清耳不待洗，高懷自滄浪。
安得援瑶琴，寫此聲琅琅。
成都運司園亭十首·玉谿堂
作者：楊怡
朝代：宋

虛堂已深窈，那復要營室。
使君寂無事，閉閤卧終日。
臨池狎清泚，養竹聽簫瑟。
不爲省春耕，軺車肯輕出。
成都運司園亭十首·翠錦亭
作者：楊怡
朝代：宋

峨峨碧油幢，矗矗羽葆蓋。
燕居不廢嚴，環竦布亭外。
穠陰生晝寒，微吹發天籟。
隠几對凝香，衣冠嗒如蛻。
成都運司園亭十首·茅庵
作者：楊怡
朝代：宋

緝茅如蝸廬，容膝纔一丈。
規圓無四隅，空廓含萬象。
繩牀每宴坐，不與物俯仰。
惟許歲寒君，虛心環几杖。
成都運司園亭十首·西園
作者：楊怡
朝代：宋

池臺密相望，曾是故侯宅。
賞心知幾人，喬木已百尺。
低花拂烏帽，古蘚駮蒼石。
欲問昔豪華，秋風掃無迹。
成都運司園亭十首·雪峰樓
作者：楊怡
朝代：宋

翛翛樓下竹，㶁㶁竹間水。
樓高雖不見，清響長在耳。
晨光露西崦，積玉照窗紙。
崑閬亦何人，當從跨金鯉。
三友堂
作者：楊恬
朝代：宋

此君高節貫春冬，山色泉聲旦暮同。
對面便爲三益友，終朝相伴一衰翁。
病嫌細字無心讀，老厭閑花過眼空。
頼有堂中不言客，冷顔常共北窗風。
和頓公
作者：楊恬
朝代：宋

昔居山中誰見親，青山對面同笑顰。
引泉養竹與爲友，徜徉不覺冬復春。
三年相看不知厭，聲音笑貌無久新。
雖非多聞與直諒，堂堂不愧琴張仁。
已將物我等一致，政自兀兀忘吾身。
離群索居亦已久，昔如形影今參辰。
强託鳴琴寫風韵，欲憑妙筆摹精神。
繡衣使者古君子，天球大訓東序珍。
胡爲喻蜀久持節，登車攬轡勞拊循。
朅來堂上寓幽賞，不爲豺虎埋雙輪。
悠然獨酌對三友，更邀風月爲嘉賓。
謝胐忘形許入室，李白對影成三人。
寄謝山中五賢者，德不孤立當有鄰。
寥寥千里十餘載，乃逢青眼屈復申。
夷齊西周兩餓叟，展禽東魯一絀臣。
引而高之自孔子，不爾埋沒隨埃塵。
君不見黄梅嶺上一拳石，意氣已若驕峨岷。
桐柏崇道觀
作者：楊愈
朝代：宋

深入黄庭景，徒思五滴泉。
青牛眠藥塢，白鹿卧芝田。
浮世人空老，長生事宛然。
三尸飛不去，皆是自留連。
與王伯芻·其一
作者：楊愿
朝代：宋

冷官廳事客來稀，種綠陰陰結夏帷。
忽得君詩愜人意，陶家風到北窗時。
與王伯芻·其二
作者：楊愿
朝代：宋

只今侍讀周夫子，屢說君詩似杜詩。
速把冠塵盡彈却，玉堂宵直伴王維。
望江南·憶江南
作者：楊慧淑
朝代：宋

江北路，一望雪皚皚。萬里打圍鷹隼急，六軍刁斗去還來。歸客別金臺。江北酒，一飲動千杯。客有黃金如糞土，薄情不肯贖奴回。揮淚灑黃埃。
歸耕亭
作者：楊承祖
朝代：宋

决意歸耕景最佳，還珠門外足生涯。
數椽卜築欣成趣，一水流通不用車。
負郭有田宜䆉稏，繞城何處不荷花。
柴門半掩誰來往，幸有隣僧可覓茶。
歸耕亭二首·其一
作者：楊承祖
朝代：宋

乘興登臨弗杖藤，絕巔未已覺身輕。
新開竹徑從風入，小坐松岡待月生。
江上數峰攢壁立，林間一閣礙雲行。
凭欄朗誦昌黎句，水碧雙增遠目明。
歸耕亭二首·其二
作者：楊承祖
朝代：宋

丹青模寫費毫端，此景居然兩寺間。
半嶺松陰觀鶴憇，一泓雪影照人顔。
及時行樂恐無地，何事歸休始買山。
多謝好風吹妙語，西湖處士棹舟還。
𤱶畝不忘君堂
作者：楊承祖
朝代：宋

一官落拓幾星霜，身遠朝廷心下忘。
屢拜黄書叨試郡，何慚白首未爲郎。
雲山縹緲如招隠，花木欣榮亦向陽。
感激先皇曾賜對，至今朝服带天香。
經略龍圖開拓曾公巖景物一新遂爲諸巖之冠因成拙詩投之
作者：楊損
朝代：宋

陽巖高敞納晨曦，鶴駕雲軿或可期。
神物雕鎸元入妙，人工開闢更增奇。
須知水石清凉處，絕勝塵沙熱惱時。
紅旆碧幢勞小駐，多慚下客濫追隨。
宗弟晦之通直有詩陳武信歸簉三老之後損之喜繼元韻以勉之
作者：楊損之
朝代：宋

未拋名利尚區區，方卜榮遷武信居。
思簉林泉三老後，已經年紀七旬餘。
且來在野同游鹿，莫學臨淵卻羨魚。
子美堂鄰願爲約，免教朋友舊情疏。
謹次元韻呈嚴鈞給事
作者：楊損之
朝代：宋

萬里歸陪老叟遊，燦然雅什遺朋儔。
雲咸響亮清盈耳，霜雪繽紛白滿頭。
三益畫開裨古意，千鍾酒飲破春愁。
勸君莫倦桑榆景，未得爲霖志未酬。
青城山
作者：楊攄
朝代：宋

薄宦驅人太不情，好懷誰是與山親。
胡爲又作折腰去，三十六峰應笑人。
謁聖林
作者：楊文郁
朝代：宋

悠悠往古繼來今，天地無窮照孔林。
兩到金絲堂下拜，門生無負百年心。
古梅
作者：楊方
朝代：宋

尚有黄梅一樹斜，幾年叉柱惜繁花。
新詩連壁皆惆悵，想見當時北客家。
合歡詩
作者：楊方
朝代：宋

爾根深且固，余根淺且洿。
移植艮無期，嘆息將何如。
淳熙辛丑自武寧丞攝靖安作·其一
作者：楊方
朝代：宋

毛竹山頭雲雨昏，靖安橋下小谿渾。
高陂約水歸田急，不管湍聲入縣門。
淳熙辛丑自武寧丞攝靖安作·其三
作者：楊方
朝代：宋

對縣誰家數畝園，竹亭茅宇雜花繁。
同官不可無兼局，通管溪南水竹村。
淳熙辛丑自武寧丞攝靖安作·其二
作者：楊方
朝代：宋

堂上官人似野人，村甿相見可相親。
開門坐對臨溪樹，故是水邊林下身。
送張振古二首·其一
作者：楊方
朝代：宋

積剛自許挾浮雲，拂拭平生欲佩君。
匣古年侵春暈澀，忍隨人課割鉛勳。
送張振古二首·其二
作者：楊方
朝代：宋

張公不是病參軍，晚出猶將一事君。
耿介只今無伴處，秋光詩好與誰聞。
題武寧丞廳
作者：楊方
朝代：宋

暮年叢薄寄鷦鷯，搔首巡簷歲月銷。
留與後人還要否，一軒松竹冷蕭蕭。
館中簡張約齋·其一
作者：楊方
朝代：宋

書生賦分合窮愁，官與休辰不肯休。
清曉犯寒開省戶，誰家見雪似瀛洲。
館中簡張約齋·其二
作者：楊方
朝代：宋

爛銀宮闕雲端見，素柰園林月下遊。
說與南湖張祕閣，速來同直道山頭。
題惠山泉
作者：楊旻
朝代：宋

世治山藏錫，山靈地溢泉。
石飴寒不減，水液暑常蠲。
薦茗能全味，援琴欲絕絃。
誰言到池盡，餘響更潺湲。
句
作者：楊昕
朝代：宋

二八玉泉分派泠，三千銀界出塵清。
久不得家書
作者：楊時
朝代：宋

鴥彼晨風飛，日暮歸鬰林。
游子尚何得，但寄千里心。
庭闈斑白親，憶念我亦深。
云何彼無耗，徒役夢寐尋。
有如在空谷，歲久想足音。
竹篇一行書，貴可抵萬金。
踟躕步前庭，復坐口欲瘖。
淚墮不自知，便覺盈衣襟。
人生本無待，豈受外物侵。
歸當卧牛衣，竹籜橫荆簪。
久旱
作者：楊時
朝代：宋

農郊阡陌起黄塵，望斷天涯絕點雲。
疏懶無情訟風伯，幽窗時讀退之文。
予自長沙還植蘭竹於東西軒調官京師逾年而歸蘭竹皆衰悴感而成詩
作者：楊時
朝代：宋

柴桑衰晚愛吾廬，三徑歸來手自鋤。
但得叔卿長飽飯，不妨孝若老談書。
蘭因採佩枝先瘁，竹爲凌霜葉自疏。
留骨廟堂寧曳尾，魯門無用祀爰居。
假山
作者：楊時
朝代：宋

衡湘側南二千里，清淑之氣常蜿蜒。
丹沙玉石氣所感，融結萬狀非磨鎸。
窮源荒蹊異岱畎，不逢禹績輕棄捐。
苔封土蝕誰復問，嶙峋僵卧當市廛。
龜山老叟見之喜，鳩徒輦置羅前軒。
岧嶢孤峰露仙掌，屹若太華青摩天。
傾崖斷壑坐中見，葱蒨似玉生雲烟。
初疑祖龍未死日，浮梁擬跨咸池淵。
神號鬼怒驅不前，捶繫刓磷成枅圈。
又疑巨人出龍伯，揭竿來自崑崙巔。
連鼇合負雲濤翻，蓬壺簸蕩留平川。
繄予竟日倚欄檻，矯首便欲追靈仙。
尻輪神馬自足駕，已覺兩腋風泠然。
瓊臺浮游與世隔，醉傲笑拊洪崖肩。
山間草木即靈餌，含英茹實資長年。
悠悠廣息變今古，坐看溟渤成桑田。
偶成
作者：楊時
朝代：宋

天遠何須問，勞生聽若何。
犂鋤三畝足，栖息一枝多。
白雪寧堪冒，清時只浪過。
好尋明月影，醉舞自婆娑。
偶成·其一
作者：楊時
朝代：宋

綠鬢潜驚老境催，更憐衰病困低回。
但知周道平如砥，莫問瞿唐灧預堆。
偶成·其二
作者：楊時
朝代：宋

悠揚春夢成幽興，冷落溪光照酒巵。
天闊雲浮遮不盡，浪平風過舞漣漪。
元豐壬戌歲暮書事
作者：楊時
朝代：宋

閩陬地力盡，種藝被山谷。
涵濡一雨潤，鬰鬰原野綠。
春風忽云徂，舒景變炎燠。
凉飈動地軸，揫斂何神速。
坐愁林巒空，俯視萬木禿。
凝霜借風力，摧折到松竹。
嗟予閉門人，感此亦愁蹙。
幽庭有萱草，采采不盈掬。
如聞糟床注，取醉須百斛。
沉酣樂時運，天關不須觸。
萬物一芻狗，蒼蒼自高目。
入山行
作者：楊時
朝代：宋

蒼崖峭立青天涯，古徑蕪沒沿清溪。
深林四合晝亦暝，寂寂惟有哀猿啼。
野人心形灰死如槁木，山禽見之猶驚飛。
因嗟太古不可復，我無機械胡相疑。
冬寒兩齒忽覺動搖因成書懷
作者：楊時
朝代：宋

未年三十髮先彫，歲晚俄驚兩齒搖。
都爲疏慵成計拙，直緣衰病覺形焦。
連經宿雨重裘冷，旋煮藜羹野興饒。
擺脫塵樊猶未得，不堪回首問漁樵。
冬早書事
作者：楊時
朝代：宋

窈冥誰爲宰爐錘，榮謝唯知歲序催。
臘日未經梅已綻，春風尚遠凍先開。
愁無潤澤歸芳樹，獨有餘寒著死荄。
收盡浮雲天愈凈，夜深猶起望三台。
冬曉
作者：楊時
朝代：宋

著瓦霜華冷，暝空曉霧均。
氣昏難見日，風過易生塵。
洗硯冰紋破，憑鑪火色春。
莫嫌寒尚薄，雨雪更愁人。
冬至日聞雷
作者：楊時
朝代：宋

土圭日已南，百年生有期。
新陽潜地脈，慘慘羣陰微。
尚覺雲氣昏，嚴飈弄寒威。
狂雷與驟雨，奔逐如喧鼙。
百蟲誤驚蟄，生理亦已虧。
向晚怒聲息，霰雪交餘輝。
凌寒山驛孤，持盃空自疑。
出京
作者：楊時
朝代：宋

旅泊驚秋意，塵沙變客衣。
明星爛河漢，殘月暗簾帷。
風柳斜斜轉，雲帆片片飛。
窮愁添別病，衰晚意多違。
出尉氏
作者：楊時
朝代：宋

隔林殘雪弄輕風，日射晴光玉縷紅。
桃杏渾如梅欲綻，直疑身在故園中。
出郊
作者：楊時
朝代：宋

雲根修蔓綠成陰，風雨園林懶重尋。
春日去來人不問，碧桃朱李付幽禽。
別游定夫
作者：楊時
朝代：宋

黽勉吾將仕，謀身力已分。
漆雕慚未信，子夏又離羣。
慘淡交情重，間關道路勤。
至言宜遠寄，孤陋願頻聞。
別西齋諸友
作者：楊時
朝代：宋

浮雲如積酥，凉飈勁弦疾。
溶溶渺天末，飄忽易相失。
懸弧四方志，匏繫非予匹。
平生結歡久，始願膠投漆。
別離傷素懷，此身任萍迹。
勉懷
作者：楊時
朝代：宋

紛紛於我未忘情，疏懶多應捨怨憎。
便好世間師柳惠，不須巖下問孫登。
勉謝自明
作者：楊時
朝代：宋

少年力學志須彊，得失由來一夢長。
試問邯鄲欹枕客，人間幾度熟黄粱。
南康值雨
作者：楊時
朝代：宋

平沙漲雪清江濆，水花照日紅生鱗。
軒然五老出城表，雕玉萬仞窺長身。
雲巾星弁覆華頂，飛泉漱瀑垂天紳。
平生未識廬山面，碧巘橫雲望中見。
江頭一夜雨銜天，奔浪號風作悲健。
朝來淤泥沒牛馬，咫尺坐論千里遠。
芒鞋拄杖掛塵屋，神馬尻輪欻飛轉。
卧龍菴前碧眼翁，日飲山淥餐溪松。
神融氣合八荒外，此心烱烱宜先通。
未須勒移却俗駕，會應一洗塵寰空。
寄言歸侍壺丘子，他日來游當御風。
南歸書事
作者：楊時
朝代：宋

浪漫人間壓客塵，衡門長憶鎖榆枌。
忘言擬盡輪人妙，陳迹慵尋史籀文。
萬里功名心獨冷，一廛耕鑿力能勤。
舊游欲問南歸趣，寂寞吾今過子雲。
又用前韵和早梅二首·其一
作者：楊時
朝代：宋

楚國春歸早，寒梅處處開。
月和清艷冷，天與靚粧來。
東閣詩魂動，南枝歲律回。
蕭然冰雪態，無處覓輕埃。
又用前韵和早梅二首·其二
作者：楊時
朝代：宋

星馭經行處，梅花忽已開。
只疑春信早，先擁使旌來。
嫩萼紅初破，寒柯綠未回。
凌霜半含月，皎皎絕纖埃。
合江亭晚眺
作者：楊時
朝代：宋

倚杖鈎簾兩水間，晴光飛影上雕欄。
帆催畫鷁摶風去，雪吐銛鋒作劍攢。
平野烟浮迷遠目，晚溪潮漲失前灘。
騎鯨一往扶桑近，休問人間行路難。
向和卿覽余詩見贈次韵奉酬
作者：楊時
朝代：宋

杜陵頭白長昏昏，海圖舊繡冬不溫。
更遭惡卧布衾裂，盡室受凍憂黎元。
詩人窮愁自古爾，豈若種藝依青門。
嗟予老懶世不用，窮巷久雨無高軒。
蟲鳴鳥噪感時節，嫠不恤緯羞前言。
殘章斷簡棄不錄，自愧潢潦無根源。
君胡衮字富褒飾，三復妙語將誰論。
知君獨負青雲器，欲使饑者名長存。
含雲寺書事六絕句·其一
作者：楊時
朝代：宋

獸駭禽鳴翳蔚中，難將此意問鴻蒙。
縈回小徑蒼苔滑，杖屨從今恐不通。
含雲寺書事六絕句·其三
作者：楊時
朝代：宋

山前咫尺市朝賒，垣屋蕭條似隠家。
過客不須携鼓吹，野塘終日有鳴蛙。
含雲寺書事六絕句·其二
作者：楊時
朝代：宋

北山山下一漁翁，形解心凝骨已融。
支枕睡餘人寂寂，一軒明月滿窗風。
含雲寺書事六絕句·其五
作者：楊時
朝代：宋

竹間幽徑草成圍，藜杖穿雲翠滿衣。
石上坐忘驚覺晚，山前明月伴人歸。
含雲寺書事六絕句·其六
作者：楊時
朝代：宋

蝶夢輕揚一室空，夢回誰識此身同。
窗前月冷松陰碎，一枕溪聲半夜風。
含雲寺書事六絕句·其四
作者：楊時
朝代：宋

夾屋青松長數圍，午風搖影舞僛僛。
幽禽葉底鳴相應，時引殘聲過別枝。
含雲晚歸寄真師
作者：楊時
朝代：宋

每扣禪關即晚歸，塵中回首萬緣非。
不愁幻翳迷心地，且聽潮音振祖衣。
歸路往來無別徑，夜光清徹有餘輝。
虎溪舊社知重約，陶令如今已息機。
吳國華暗香亭
作者：楊時
朝代：宋

漫愁青女妬新粧，已有風傳處處香。
試問隠淪溪上客，欲將春色若爲藏。
吳子正招飲時權酒局不赴作詩戲之
作者：楊時
朝代：宋

寒爐火冷浮青烟，勁風刮面如戈鋋。
凝陰不動天欲雪，竟日兀兀成拘攣。
廣文才名四十年，天寒坐客猶無氈。
參軍官小技能薄，寂寞冷坐誠宜然。
忘形杜老偶相覓，傳呼歌舞開華筵。
嗟予簡書固可畏，不得對飲簷花前。
謾有糟漿逆人鼻，汝陽口角空流涎。
可能更似蘇司業，只與時時送酒錢。
和席季成遊金鑾寺
作者：楊時
朝代：宋

朱甍碧瓦照孤城，杖屨翛然野色清。
縠捲水風輕蕩漾，珠翻荷雨自虧盈。
勝遊已覺非人境，妙語寧須味玉英。
願借金篦聊刮目，不容幻翳有纖萌。
和張倅行縣
作者：楊時
朝代：宋

江浮疊巘弄清輝，雲外冥鴻江上歸。
擊目自多幽興在，揮毫時見彩牋飛。
應愁零雨侵星駕，好爲援戈却晚暉。
帝室正須調鼎鼐，勒移寄語不須譏。
和李倅游武夷
作者：楊時
朝代：宋

濃淡烟鬟半雨晴，溪光初借晚霞明。
鼇頭湧出三峰秀，天漢融成一鑑清。
枌社有誰藏舊牒，賓雲無處問遺聲。
幔亭寂寞仙何在，勾漏丹砂早晚成。
和潭倅張朝請行縣言懷
作者：楊時
朝代：宋

夾道旌麾動，陰霾萬里開。
霜迎威令肅，春逐馬蹄來。
幽壑光初滿，寒荄暖自回。
仰窺嵩華質，曾未施纖埃。
和鄭商老下第
作者：楊時
朝代：宋

雨餘新惹一番愁，展轉衾寒客思悠。
獻璞又添今日恨，登科空負昔人羞。
林泉水石君先到，京國風塵我尚留。
若爲浮名苦憔悴，前春行釣巨鰲頭。
和錢濟明游官園
作者：楊時
朝代：宋

虛舟觸物本無意，看花得句慚非才。
名園古寺尋春色，不葷勿鄙雙魚鰓。
木奴千頭比封戶，秋實付與江風催。
因思萬點愁人處，何似洞庭金作堆。
和陳瑩中了齋自警六絕·其一
作者：楊時
朝代：宋

畫前有易方知易，歷上求玄恐未玄。
白首紛如成底事，蠹魚徒自老青編。
和陳瑩中了齋自警六絕·其三
作者：楊時
朝代：宋

行藏須信執中難，時措應容道屢遷。
一目全牛無肯綮，騞然投刃用方安。
和陳瑩中了齋自警六絕·其二
作者：楊時
朝代：宋

八荒同宇混車書，一視那知更有渠。
憑軾自應由砥道，徑蹊無處問歸與。
和陳瑩中了齋自警六絕·其五
作者：楊時
朝代：宋

聖門事業學須彊，俚耳從來笑折楊。
詭遇得禽非我事，但知無有是吾鄉。
和陳瑩中了齋自警六絕·其六
作者：楊時
朝代：宋

盈科日進幾時休，到海方能止衆流。
只恐達多狂未歇，坐馳還愛鏡中頭。
和陳瑩中了齋自警六絕·其四
作者：楊時
朝代：宋

造次欲安嗟孰是，參前無物若爲書。
蕭條此意人誰問，興廢由來命也與。
哀鴻
作者：楊時
朝代：宋

哀鴻常苦饑，悲鳴垂其翼。
朔漠曉霜寒，江湖晚烟羃。
乾坤一網罟，高飛亦何益。
日暮無與羣，驚風暗沙磧。
嚴陵釣臺
作者：楊時
朝代：宋

漢綱久陵遲，國柄授權室。
中興得英主，威明戒前失。
三公經邦手，吏事困精覈。
功臣欲圖全，猶不任以職。
矧茲故人分，義等天倫戚。
卓哉子陵心，秉哲固前識。
投身豢名爵，豈得枉尋尺。
萬鍾雖云富，樊雉非予匹。
石瀨清且泚，蒼崖聳而直。
投竿事幽尋，釣水鮮可食。
羊裘御冬溫，衮繡未云益。
三旌屠羊肆，義在不吾易。
用舍各有趣，高風亙今昔。
土屋
作者：楊時
朝代：宋

土屋枕荒陂，周回僅容席。
環堵異營窟，猶遺古風質。
功雖勞版築，身自有餘力。
依戶鑿圓竇，寒光度如璧。
戶開迎溫風，冬墐可棲息。
胡爲棟宇麗，但免風雨阨。
安居自寬暇，見者徒逼仄。
寄言鄰舍翁，各自適汝適。
慎勿慕華屋，澆漓非至德。
夜雨
作者：楊時
朝代：宋

似聞疏雨打篷聲，枕上悠揚夢半醒。
明日覺來渾不記，隔船相語過前汀。
天寧節
作者：楊時
朝代：宋

祥開若木射瑶光，淑氣先春景自長。
玉陛風閒飛綵綬，獸爐烟暖襲珠囊。
雲門羽鶴儀仙仗，天上蟠桃薦壽觴。
已見晶輝環帝座，定應長照鼎宮傍。
安禮以宏詞見勉因成絕句奉寄
作者：楊時
朝代：宋

萬鍾身外一牛毛，斗祿紛紛漫自勞。
窮涸寧爲㺍獺笑，未容仰首試鳴號。
安禮以宏詞見勉奉寄
作者：楊時
朝代：宋

吏部文章世所珍，終慚無補費精神。
浮名膚外增餘贅，薄宦戈頭寄此身。
養志吾方同邴曼，談書誰復問山賓。
自憐坐頃三遺矢，衰晚那能用楚人。
安西聞捷·其一
作者：楊時
朝代：宋

鷹揚塞外得非熊，萬里金城一箭通。
玉帳投壺隨燕豆，坐看飛將縛驍戎。
安西聞捷·其三
作者：楊時
朝代：宋

雅歌不待來天馬，謝質今應閉玉門。
早勒勳名上彝鼎，放回春色滿乾坤。
安西聞捷·其二
作者：楊時
朝代：宋

將軍新擁節旄閒，紫塞雲浮豹尾班。
白首邊城休悵望，馬蹄未出玉門關。
宜春溪
作者：楊時
朝代：宋

斜斜疏柳照清漪，藉藉殘紅自滿蹊。
刺眼藤稍牽不斷，欲尋流水路還迷。
宜春道上
作者：楊時
朝代：宋

艷杏夭桃日日稀，空餘淑氣尚遲遲。
誰人爲作留春計，莫放風花自在飛。
容照巖
作者：楊時
朝代：宋

清時投迹在嶔崟，一穴晴光破晚陰。
刺草未容忘魏闕，故應長有子牟心。
寄游定夫
作者：楊時
朝代：宋

憶昨相逢鳳山趾，駒隙駸駸餘半紀。
君趨烏府近清光，陸海驚濤漲天起。
雲帆大舸半摧溺，艤岸得全誠偶爾。
我時捧檄赴京渚，放浪江湖一浮蟻。
談書考古老無用，哺啜糟醨咀糠粃。
東歸雖復有民社，爲米折腰良可恥。
市朝紛紛真羿彀，朔幹燕弧不容擬。
投身中地竟誰免，未信棘端能捍矢。
重樓百尺卧玄德，問舍求田不須鄙。
早歲結鄰初有約，齒豁頭童今老矣。
築田預想傍田廬，負耒耦耕何日始。
寄游定夫·其二
作者：楊時
朝代：宋

蕭條清潁一茅廬，魂夢長懷與子俱。
五里橋西楊柳路，可能鞭馬復來無。
寄湘鄉令張世賢
作者：楊時
朝代：宋

身游羿彀偶相逢，安得初終若駏蛩。
道學未容窺閫奧，吏師應許叩鄰封。
蕭條此意君誰問，落拓微官我更慵。
盧白回旋真戲事，傍觀無用氣填胸。
寄練子安教授
作者：楊時
朝代：宋

憶昨吾子客上都，我獨奔走天南隅。
各年未壯已多累，誤投世網身攣拘。
飄零今日偶相值，乃復咫尺不得與子俱。
人生委質金在爐，大冶鼓鑄誰號呼。
惟愁踆踆走塵土，舊業已廢成荒蕪。
惜君高才卓犖與世畸，雄文洒落珠陸離。
雷驚電赫轉坤軸，風號浪擊飛天池。
珊瑚挺幹滄海竭，麒麟超軼不可羈。
經綸有道世莫知，櫝中良璧始自奇。
君不見扶藜隘巷蓬蓽居，短褐甕牖桑爲樞。
擁門軒蓋何所慕，藜羹自飽非癯如。
又不見揚雄寂寞守太玄，棄捐覆瓿真可憐。
折腰小吏昔所恥，田園須賦歸來篇。
終當結屋蒼崖巔，期子相與臨清泉。
投簪解带謝人世，拂塵披蠹親遺編。
松皴檜老生青烟，雨餘風弄鳴哀弦。
低回野興有真意，浮名鸛雀過吾前。
結歡膠漆常連連，從游鹿豕終長年。
寄范正甫
作者：楊時
朝代：宋

羈窮莫厭如牢圈，從古功名出屠販。
男兒不負懸弧心，馬革裹尸猶足願。
君不見淮陰寄食饑貧叟，胯下英風亦何有。
逢時吐氣雷電奔，金印纍纍大如斗。
玉門晝夜羽檄驚，睥睨欲塹天都城。
叩關虎士鬰餘怒，科頭奮戟如鵰鷹。
君從壯年藴奇策，未宜縮首藏柴荆。
昔人投筆真豪英，慨然萬里終成名。
南山白額雖欲老，百獸遭之猶裂腦。
寄長沙簿孫昭遠
作者：楊時
朝代：宋

陽城衰晚拙催科，闔寢空慚罪亦多。
祭竈請鄰君自適，載醪祛惑我誰過。
猗猗庭有蘭堪佩，寂寂門無雀可羅。
歸去好尋溪上侶，爲投纓紱換漁簑。
寄題環翠樓
作者：楊時
朝代：宋

方壺七萬神鼇連，瓊臺縹緲居靈仙。
鯨翻海運成桑田，異境誰使夸娥遷。
銛鋒四面蒼圭圓，巨靈巧以青瑶鎸。
揉風洗雨凈娟娟，修眉浮空秀爭妍。
清溪回旋瀉幽泉，下有澄瀾湛洄淵。
繡楣雕欄欲飛翻，凌切漢道摩星躔。
恍如直跨須彌巔，琉璃凝光圍四天。
喜君妙齡謝世喧，萱堂慈顔白盈顛。
兒童牽衣戲蹁躚，優哉此樂誰與先。
嗟予昔以三釜懸，投身世網百慮煎。
今乎老矣誠可憐，狙猿何用簪纓纏。
子雲終須守一廛，誅茅結屋纔數椽。
薜衣雜佩紉蘭荃，手披白蟫玩青編。
春暉不報常欿然，雖有至樂安能全。
寄題趙貫道後樂亭
作者：楊時
朝代：宋

叢祠有狐鳴，羣雛滿東州。
彬彬齊魯郊，不復論軻丘。
鼓刀販繒翁，衮衮封公侯。
風流日凋弊，世久俗益偷。
昔時戴經人，輟耕仍佩牛。
椎埋晝行盜，閭里更相讎。
趙子尉平陽，始止惟民憂。
百花爛成圍，幽禽哢春柔。
問子胡不樂，我心殊未休。
威明揉彊梗，驕鷹化爲鳩。
買犢解吳鈎，束身自鋤耰。
田廬戶無樞，長物棄不收。
結亭自樂只，開編玩前修。
誰云酸寒吏，憂樂非身謀。
乃知君子懷，與世異沉浮。
嗟予一漫叟，放浪猶虛舟。
舞雩有清風，遺迹今在不。
君乎去此矣，欲往將誰儔。
寄言春服成，尚覬一來游。
寸碧軒
作者：楊時
朝代：宋

隠隠遥山列畫屏，簷間寸碧與雲平。
低回席上遺簪露，彷彿牆東翠黛橫。
虛景遠涵千里色，晚暉仍借一溪清。
春風景物知多少，可稱收身樂此生。
岳陽書事
作者：楊時
朝代：宋

洞庭水落洲渚出，疊翠疏峰遠烟沒。
重樓百尺壓高城，畫棟沉沉倚天闕。
湖光上下天水融，中以日月分西東。
氣凌雲夢吞八九，欲與溟渤爭雌雄。
澄瀾無風雨新霽，一日萬頃磨青銅。
琉璃夜影貯星漢，騎鯨已在銀河中。
湘妃帝子昔何許，但有林壑青浮空。
蒼梧雲深不可見，遺恨千古嗟何窮。
須臾晦冥各異色，風怒濤翻際天黑。
乘陵瀨壑走魑魅，渟滀百怪誰能測。
忽看舟子玩行險，更欲飛帆借風力。
安得晴雲萬里開，依舊寒光浸虛碧。
巖松
作者：楊時
朝代：宋

婆娑千尺倚巖巔，隠隠虬姿拂遠烟。
尤喜地靈泉脈潤，獨愁天闊晝陰偏。
孤根礙石盤彌固，直幹凌霜老益堅。
臃腫不須逢匠伯，散材終得盡天年。
席上別蔡安禮
作者：楊時
朝代：宋

故里相看眼暫明，一尊聊此話平生。
杜陵苦被微官縛，元亮今爲世網攖。
長路關山吾北去，春風梅嶺子南征。
結鄰莫負當時約，早晚滄浪共濯纓。
席太君挽辭二首·其一
作者：楊時
朝代：宋

賢配無前古，傳家有子賢。
四靈來薦瑞，一鶚已摩天。
蒿里迷長夜，悲笳慘暮烟。
蕭蕭原上路，猶想駕雲軿。
席太君挽辭二首·其二
作者：楊時
朝代：宋

稟粹猗蘭秀，來嬪洛水濱。
一窺識公輔，三徙得儒真。
畫翣流雲氣，松阡卧石麟。
哀榮今日事，誰復繼前塵。
徐郎廟
作者：楊時
朝代：宋

古廟靈場枕碧巔，松楸依約鎖風烟。
羽毛一去無消息，墮落人間幾百年。
感事
作者：楊時
朝代：宋

世事浮雲薄，勞生一夢長。
散材依櫟社，幽意慕濠梁。
風激鷹鸇迅，霜殘草木黄。
投閒如有約，早晚問耕桑。
感事
作者：楊時
朝代：宋

桑麻腴地莽榛荆，騎士西來劍戟腥。
藜藿陋儒心更鄙，但思干羽舞虞廷。
感事
作者：楊時
朝代：宋

權門車馬日紛紛，寂寞多應笑子雲。
玄白定知非世尚，解嘲那復彊云云。
感事·其一
作者：楊時
朝代：宋

邊徼無虞日，王師討弗庭。
收功誇廟算，行險毒生靈。
川谷旌麾暗，風塵戰血腥。
寂寥歸馬日，目斷華陽坰。
感事·其二
作者：楊時
朝代：宋

虎士冰河側，日聞刁斗驚。
氣吞沙漠盡，風蕩賊巢傾。
關塞長年戍，邊塵幾日清。
太平陳朽富，一旅百夫耕。
感懷寄鄉友
作者：楊時
朝代：宋

漫浪人間已十年，簿書擾擾日羈纏。
朱公漫有千金璧，季子初無二頃田。
籬下蹲鴟餘晚實，雲間紫鼈奮新拳。
淹留寸祿空回首，一望鄉關一悵然。
戲贈詹安世
作者：楊時
朝代：宋

綵舟駐閶門，初與子相識。
長空翥秋隼，爽氣橫八極。
摛辭鏤圭璋，吐論森劍戟。
鄧侯不願仕，志在書竹帛。
長纓係單于，落落藴奇策。
氣吞流沙外，意無燕然北。
虎牙有餘勇，戎虜非彊敵。
會當朔風勁，仗鉞控鳴鏑。
老夫慚衰謝，見子徒感激。
平生謬經綸，此意已寥寂。
信哉功名會，事道古難必。
窮通付時命，未足爲悅戚。
餘生如鼴鼠，滿腹微分畢。
行矣脫簪纓，翛然適吾適。
新湖夜行
作者：楊時
朝代：宋

平湖浄無瀾，天容水中煥。
浮舟跨雲行，冉冉躐星漢。
烟昏山光淡，桅動林鴉散。
夜深宿荒陂，獨與雁爲伴。
旅舍書事
作者：楊時
朝代：宋

懶拙乖時尚，支離與世殊。
饋漿驚御寇，避席愧陽居。
觸事紛難解，忘形色易鋤。
不須修混沌，機械本來無。
春日五首·其一
作者：楊時
朝代：宋

春深不見鷅鶹聲，百舌時聞自在鳴。
獨步移床卧深屋，細看新燕巧經營。
春日五首·其三
作者：楊時
朝代：宋

一番微雨一番晴，淡淡春容照眼明。
庭外幽花自開落，飛揚無處覓殘英。
春日五首·其二
作者：楊時
朝代：宋

薔薇正好結花棚，擬爲幽軒作錦屏。
窮巷寂寥人不到，空藏春色鎖深扃。
春日五首·其五
作者：楊時
朝代：宋

雨餘殘日照窗明，風弄行雲點點輕。
坐對庭陰人閴寂，時聞蛛網掛蟲聲。
春日五首·其四
作者：楊時
朝代：宋

晴明百鳥囀新聲，摧啄幽花折粉英。
冷坐隔簾呼不起，惜春無計若爲情。
春日有懷諸友
作者：楊時
朝代：宋

憑几無聊晝掩扉，芬芬晴氣減春衣。
隔簾相應鶑初語，背日連飛雁北歸。
莫逆交遊千里別，遠來音信兩年稀。
追尋舊事成幽夢，觸物心行事事非。
春早
作者：楊時
朝代：宋

雲天羃羃漏微光，疏懶惟添睡思長。
枕上隔籬聞鳥語，半殘春夢更悠揚。
春曉·其一
作者：楊時
朝代：宋

雲靄浮空半雨晴，茅簷未忍掃殘英。
欲尋春物飄零盡，只有黄鸝一兩聲。
春曉·其二
作者：楊時
朝代：宋

浮花浪蕊自紛紛，點綴梅苔作繡茵。
獨有猗蘭香不歇，可紉幽佩繫餘春。
春波亭上
作者：楊時
朝代：宋

城頭飛蓋映朝暉，向晚遊人興未移。
安得魯陽酣戰手，爲留羲馭更遲遲。
晚泊遇雪·其一
作者：楊時
朝代：宋

向晚驚風急，飄零雪滿坰。
氣升雲羃羃，天遠月冥冥。
寒色終無頼，豐年漫寄聲。
餔糟吾不慣，彊醉復還醒。
晚泊遇雪·其二
作者：楊時
朝代：宋

寒逼歸鴻急，悲鳴聲更哀。
舞風斜翳日，带月暗欺梅。
平野光初合，陰雲凍不開。
無聊還殢酒，顛倒盡餘盃。
晚雨
作者：楊時
朝代：宋

斷霞明滅天日黝，雨意晴暉爭好醜。
浮雲冉冉無定姿，白衣忽變如蒼狗。
悲風激烈河漢翻，雨脚如麻飛霰寒。
山深氣腥豺虎亂，乾坤四合誰云寬。
將溪溪上野客懶成癖，怯寒手攣面如墨。
把盃强吞僵立歌，閉門獨愁天已黑。
書懷
作者：楊時
朝代：宋

敝裘千里北風寒，還憶簞瓢陋巷安。
位重金多非所慕，直緣三釜慰親歡。
書懷
作者：楊時
朝代：宋

駸駸塵土久方還，直道謀身力愈難。
靖節每嗟嬰世網，漫郎何意出人間。
風驚駭浪潜鱗伏，竹隠灣磯翠羽閒。
好去杖藜穿蠟屐，伴雲隨月弄潺湲。
望湖樓晚眺
作者：楊時
朝代：宋

斜日侵簾上玉鈎，簷花飛動錦文浮。
湖光寫出千峰秀，天影融成十里秋。
翠鷸翻風窺淺水，片雲隨意入滄洲。
留連更待東窗月，注目晴空獨倚樓。
東林道上閒步三首·其一
作者：楊時
朝代：宋

寂寞蓮塘七百秋，溪雲庭月兩悠悠。
我來欲問林間道，萬疊松聲自唱酬。
東林道上閒步三首·其三
作者：楊時
朝代：宋

碧眼龐眉老比丘，雲根高卧語難酬。
蕭然丈室無人問，一炷爐峰頂上浮。
東林道上閒步三首·其二
作者：楊時
朝代：宋

百年陳迹水溶溶，尚憶高人寄此中。
晉代衣冠誰復在，虎溪長有白蓮風。
枕上
作者：楊時
朝代：宋

小智好自私，小德常自足。
自私開人賊，自足心有目。
瑕瑜不相掩，君子比良玉。
默默枕上思，戒之在深篤。
梭山候潮
作者：楊時
朝代：宋

向晚牛羊沙岸歸，落帆烟浦候潮時。
誰言江上須忠信，潮到于今自失期。
樂語口號·其一
作者：楊時
朝代：宋

庭下秋風颭旆旌，使君爽氣逼人清。
功名共喜千齡會，尊酒仍逢四事并。
甘谷殘英留晚翠，雍門餘曲有新聲。
莫辭酩酊同民樂，鳳詔行催上玉京。
樂語口號·其二
作者：楊時
朝代：宋

靈槎初泛斗牛間，隠隠晶光照夜寒。
况是春城多樂事，果逢星節駐征鞍。
使藩暫屈留旌旆，雲路均同接羽翰。
已寫風猷傳樂府，更磨琬琰一時刊。
檢田
作者：楊時
朝代：宋

尋崙上層崗，隨衝出高原。
烟火一里餘，雞犬遥相聞。
瘠壤僅容席，訟牒徒紛綸。
齊魏兩蝸角，况復三家村。
舉世競豪末，薄俗寧足論。
吾衰過元亮，欲辨已忘言。
次韵何吉老遊金鑾寺
作者：楊時
朝代：宋

榮名嗟何爲，病木自生癭。
彭殤一夢覺，烏用論久頃。
寄身淵明廬，翛然在人境。
衛生鄙樊雉，放浪任流梗。
相忘到形影，世累不須屏。
剉鍼聊自營，寧復事干請。
負暄有餘燠，蓬鬢亂垂頸。
客來坐無氈，誰顧廣文冷。
忽聞過吾門，冠屨不暇整。
邀我招提游，並轡相與騁。
僧關叩禪寂，未語心已領。
並游皆韓徒，辭刃淬鋒穎。
多聞富如坻，吾方拾遺秉。
顧慚管窺陋，未睹豹文炳。
謬追俊游後，如渴得甘井。
願從借金篦，爲割眼中眚。
鼻端堊墁久，妙質愧非郢。
賡酬困詩律，恐坐杜陵㾪。
相携上層崗，出戶畏深穽。
每虞參也魯，跬步輒三省。
遲回月初上，雲間掛金餠。
昏鴉鳴相呼，更覺林逾靜。
湖光湛星漢，渺渺天水永。
歸蹊暗塵土，回首失清景。
角聲下譙門，歸步怯脩嶺。
晚市人迹稀，青燈耿疏影。
次韵安禮見寄
作者：楊時
朝代：宋

末俗相看老尚新，交游千里更誰親。
蕭條身世聊安分，迂闊行藏懶徇人。
宦路競羞關柝吏，勞生誰息利名身。
我慚抱甕無機械，幽興惟思水石濱。
次韵思睿見寄
作者：楊時
朝代：宋

聖賢千古愧難攀，力學方憂敢自閒。
顧我久拋聲迹外，慚君猶掛齒牙間。
平生拙計心長在，解带高風志未還。
捧檄于今非得已，漫勞魂夢遶溪山。
次韵晁以道
作者：楊時
朝代：宋

誰能載酒尋元亮，共寄無何作醉鄉。
便好收心事農圃，不須驚世露文章。
壺中日月春長在，塞上烟塵客自忙。
千里同風無遠近，未分秦隴與瀟湘。
次韵蔡武子書懷
作者：楊時
朝代：宋

放形鋤色恐成光，斲堊能令鼻不傷。
自信放魚真得計，却憐挾策亦亡羊。
刃投有間多餘地，語到無言輒自忘。
擾擾世紛何足問，松窗終日獨彷徨。
次韵錢帳計
作者：楊時
朝代：宋

駸駸羲馭定難羈，過隙跳丸日夜馳。
但見光陰如掣電，却尋稽覽已當期。
飛黄汗血宜千里，秋鶚乘風此一時。
芝草鳳凰真美瑞，清名應有退之知。
此日不再得示同學
作者：楊時
朝代：宋

此日不再得，頹波注扶桑。
躚躚黄小羣，毛髮忽已蒼。
願言績學子，共惜此日光。
術業貴及時，勉之在青陽。
行己慎所之，戒哉畏迷方。
舜跖善利間，所差亦毫芒。
富貴如浮雲，苟得非所臧。
貧賤豈吾羞，逐物乃自戕。
胼胝奏艱食，一瓢甘糟糠。
所逢義適然，未殊行與藏。
斯人已云沒，簡編有遺芳。
希顔亦顔徒，要在用心剛。
譬猶適千里，駕言勿徊徨。
驅馬日云遠，誰謂阻且長。
末流學多岐，倚門誦韓莊。
出入方寸間，雕鎸事辭章。
學成欲何用，奔趨利名場。
挾策博塞游，異趣均亡羊。
我懶心意衰，撫事多遺忘。
念子方妙齡，壯圖宜自彊。
至寶在高深，不憚勤梯航。
茫茫定何求，所得安能常。
萬物備吾身，求得舍即亡。
鷄犬猶知尋，自棄良可傷。
欲爲君子儒，勿謂予言狂。
歸雁
作者：楊時
朝代：宋

天末驚風急，江湖夜思長。
悲鳴愁絕塞，接翼冒清霜。
澤岸多繒弋，雲間乏稻粱。
茫然栖息地，飲啄欲何傷。
江上
作者：楊時
朝代：宋

寒雲幕羃結秋陰，月淡霜娥冷不禁。
更祝江波休蕩漾，莫令清影碎浮金。
江上夜行
作者：楊時
朝代：宋

冰壺瀲灧接天浮，月色雲光寸寸秋。
不用乘槎厲東海，一江星漢擁行舟。
江上晚步
作者：楊時
朝代：宋

鏡潭磨青空，璧月侵江淥。
攬衣弄清泚，烱烱月在掬。
泠然適我口，肝膈貯冰玉。
流光頃百變，一玩不可復。
歸來盡餘樽，醉卧媚幽獨。
羲娥偶相憐，歲往如破竹。
餘生枕中付，勿問黄粱熟。
江陵令張景常萬卷堂
作者：楊時
朝代：宋

民生結繩初，異宇本同體。
誰令四目翁，破肉作瘡痏。
龍龜出河洛，茲理固天啟。
張侯瑚璉姿，高步軼前軌。
買書費千金，充屋未云已。
六經滀溟渤，百家雜原委。
中流湧千波，舉體惟一水。
參前有真趣，萬古一憑几。
毫端吐奇芬，溢目麗紈綺。
微言窺聖域，妙應期得髓。
默坐筌蹄忘，斯文亦糠粃。
汴上
作者：楊時
朝代：宋

天上行雲曳白衣，半銜晴日在林扉。
盤花落雁驚還起，啄食饑烏趁不飛。
榆莢青錢飄已盡，月堤流水漭相圍。
征途處處塵隨眼，多病長年與世違。
泗上·其一
作者：楊時
朝代：宋

淮口平沙漲，檣烏向日斜。
微雲變蒼狗，輕浪蹙浮花。
風勁回飛雁，林喧集暝鴉。
河流應未閉，遲我到京華。
泗上·其三
作者：楊時
朝代：宋

聞道河流閉，逢人每問津。
天高雲羃羃，風細水鱗鱗。
未種江陵橘，空思千里蓴。
且邀明月伴，相對解綸巾。
泗上·其二
作者：楊時
朝代：宋

鬢蓬凋欲盡，岸幘任敧斜。
病覺寒裘重，慵嫌細字花。
凍雲穿曉日，晴樹繞飛鴉。
老大驚遲暮，飄零惜歲華。
泛江至土坊
作者：楊時
朝代：宋

萬頃江湖遠，孤乘一葉船。
雁飛雲外字，篷掩水中天。
波靜櫓聲息，風微帆影偏。
回環聊注目，浩蕩接清烟。
淮上獨酌
作者：楊時
朝代：宋

廉纖晚雨洗輕塵，天淡雲浮夜色新。
頼有麯生風味好，不須邀月作三人。
渚宮觀梅寄康侯
作者：楊時
朝代：宋

欲驅殘臘變春風，只有寒梅作選鋒。
莫把疏英輕鬭雪，好藏清艷月明中。
湘君祠
作者：楊時
朝代：宋

鳥鼠荒庭暮，秋花覆短牆。
蒼梧雲不斷，湘水意何長。
澤岸蒹葭綠，籬根草樹黄。
蕭蕭竹間淚，千古一悲傷。
漢坂舟行
作者：楊時
朝代：宋

曲岸通幽徑，疏籬映竹斜。
塢深藏吠犬，林薄露人家。
石瀨魚偏美，鄰村酒易賒。
祇應雲水富，自是一生涯。
潁昌西湖泛舟·其一
作者：楊時
朝代：宋

扁舟乘興漫追尋，路轉河回入柳陰。
拂面落花春事盡，避人幽鳥野情深。
慚無健思供吟筆，頼有寒光映客心。
日暮倚風歸棹急，一鈎新月掛瑶岑。
潁昌西湖泛舟·其二
作者：楊時
朝代：宋

春過鶑花無處尋，移舟行近古城陰。
褰衣水上收殘片，傾耳枝間覓好音。
山隔曲堤迷遠近，魚跳文藻亂浮沉。
飄然自得江湖趣，陡起歸與萬里心。
瀏陽五咏·歸鴻閣
作者：楊時
朝代：宋

簾捲晴空獨倚欄，冥鴻點點有無間。
秋風注目無人會，時與白雲相對閒。
瀏陽五咏·洞陽
作者：楊時
朝代：宋

聖童去後水雲閑，陳迹難尋草木間。
獨有微言傳逸史，洞天寂寂在人寰。
瀏陽五咏·渭水
作者：楊時
朝代：宋

洄淵浩蕩白鷗飛，老懶時來坐釣磯。
岸幘行人聊自適，不應憔悴似湘縲。
瀏陽五咏·相公臺
作者：楊時
朝代：宋

柔條疏蔓綠交加，烟鎖雲涵去路賒。
繡紱貂纓無處問，空餘雞犬兩三家。
瀏陽五咏·飛鷃亭
作者：楊時
朝代：宋

芙蓉彫盡蕙蘭芳，杖屨翛然一漫郎。
鳬鶴短長寧復問，但知鵬鷃兩相忘。
王簿清輝亭
作者：楊時
朝代：宋

黛染烟螺拂檻低，抱城流水綠逶迤。
澄瀾碎影搖青鏡，斜日流峰隠半規。
坐上盈樽無俗客，壁間照夜有新詩。
登臨已動忘歸興，况復清談足解頤。
留別富宣德
作者：楊時
朝代：宋

富侯荆山姿，落落混燕石。
鎸磨經世故，不磷乃天質。
軒裳儻來寄，既去寧須戚。
驊騮走長坂，一跌未爲失。
秦庭謬瑕疵，睨柱終完璧。
君子有遠懷，事道先器識。
千鈞等鴻毛，始見烏獲力。
行矣各勉旃，他時頼三益。
病中作
作者：楊時
朝代：宋

通衢隔轍斷經過，門巷空無雀可羅。
驅去兒童卧虛室，蕭然惟一病維摩。
病中作·其一
作者：楊時
朝代：宋

此身如幻病何傷，白日無人景自長。
寄傲南窗容膝地，時時飛夢到羲皇。
病中作·其三
作者：楊時
朝代：宋

寄形一榻日蘧然，倚杖支頤髻指天。
莫逆過門無子祀，時來鑑井自跰𨇤。
病中作·其二
作者：楊時
朝代：宋

過簷赫日晝如燔，睡轉庭陰始一反。
縱有諸人來問疾，毗耶居士已忘言。
病中作·其四
作者：楊時
朝代：宋

古椿朝菌已忘年，貧病寧須更問天。
石彈不妨隨物化，自求鴞炙自應便。
病起
作者：楊時
朝代：宋

竹風带雨作秋聲，半睡惟聞鳥雀爭。
老病衰殘惟骨立，白頭看鏡不須驚。
登峴首阻雨·其一
作者：楊時
朝代：宋

羊公風績幾經秋，獨遶龜趺爲少留。
欲問荆人尋舊事，一江清泚自東流。
登峴首阻雨·其三
作者：楊時
朝代：宋

江風飛雨上雕欄，庭樹蕭蕭景自閒。
向晚微雲遮不盡，好山渾在有無間。
登峴首阻雨·其二
作者：楊時
朝代：宋

江浮雲影抱層欄，雲外青山一水間。
盡日倚闌看不足，杖藜欲去更回還。
登峴首阻雨·其四
作者：楊時
朝代：宋

庭前古木已經秋，天外行雲暝不收。
倚杖却尋山下路，一川風雨濕征輈。
登桐君山
作者：楊時
朝代：宋

翠崖千尺峙雲高，樓殿翬飛壓巨濤。
檻外回峰自連著，祇因潭下有靈鼇。
登桐君祠堂
作者：楊時
朝代：宋

霜染溪楓葉葉丹，翠鱗浮動汐波閒。
盤盤路轉千峰表，冉冉雲扶兩腋間。
掠水輕鷗晴自戲，凌風飛雁暮爭還。
結廬姓字無人會，靜對庭陰一解顔。
白公草堂
作者：楊時
朝代：宋

爐峰裊裊曉烟輕，雲入屏幃一枕清。
高興自應無世累，獨於妾馬未忘情。
直舍大風書事寄循道
作者：楊時
朝代：宋

枕書無寐首空搔，萬竅噓風正怒號。
雪意浮空迷遠目，月林疏影見秋毫。
幽庭所藉惟荒草，妙理應須付濁醪。
誰念維舟江上客，落帆千里壓雲濤。
直舍書事
作者：楊時
朝代：宋

鱗鱗池面水初生，萍底青蛙自在鳴。
誰使幽庭當鼓吹，雨餘時聽作新聲。
秋日有懷寄從弟表民
作者：楊時
朝代：宋

羈旅吾方困，哀思汝正煩。
望雲愁雁序，回首憶鴒原。
北圃蔬還盛，東軒菊想繁。
飄零不相見，沾灑獨忘言。
秋晚偶成二首·其一
作者：楊時
朝代：宋

纖纖晚雨洗秋容，庭樹蕭然策策風。
萬籟自鳴羣物外，四時長在不言中。
坐臨流水襟懷冷，卧對浮雲世慮空。
寂寞一廛吾自適，客嘲從更議揚雄。
秋晚偶成二首·其二
作者：楊時
朝代：宋

風飄淅瀝鬧諸鄰，却掃衡門溷世塵。
天氣清明秋意態，夜光浮動月精神。
流年漸覺侵雙鬢，生理從來付大鈞。
臨水便同濠濮趣，翛然魚鳥自親人。
童氏必大亭
作者：楊時
朝代：宋

迢遥武夷翁，霞衣爛朝日。
作亭依雲根，曠望茲焉息。
仙游去不返，孤丘已陳迹。
身雖隸編齊，貽謀有遺則。
慶流終必大，名亭以爲識。
伊昔晉公堂，三槐手親植。
扶疏滿庭陰，貂蟬映圭璧。
默視天人際，召應齊呂律。
閭門容軒車，茲理固可必。
終見童氏里，鳴珂聲赫奕。
端午日
作者：楊時
朝代：宋

悠悠南北各天涯，欲望鄉關眼已花。
憶得親庭誰共語，應憐遊子未還家。
綠漪軒
作者：楊時
朝代：宋

開池傍清軒，環除種蘭芷。
虛明淡星漢，疏影薦鳬履。
君乎試憑軒，鑑此亭下水。
盪風生微瀾，風定還泚泚。
悠然得真趣，吉祥來止止。
綠陰亭上
作者：楊時
朝代：宋

沙邊幽鳥傍清漪，瀧下漁船逆浪歸。
身在輞川圖畫裏，晴空惟欠雪花飛。
縣齋書事
作者：楊時
朝代：宋

朱顔凋盡鬢䰐鬖，世路低回老益慚。
偶影獨游聊自適，談書不輟竟何堪。
神爐默默金徒踴，螘蛭紛紛夢正酣。
誤把此身攖世網，自纏徽纆信如蠶。
縣齋書事·其一
作者：楊時
朝代：宋

簿書投老豈身謀，朱墨紛紛晚即休。
平世功名歸稷禹，一瓢吾欲慕巢由。
縣齋書事·其三
作者：楊時
朝代：宋

身名於我兩悠悠，形影相忘懶贈酬。
擬把一竿滄海去，飄然清世一虛舟。
縣齋書事·其二
作者：楊時
朝代：宋

一去人間二十年，空餘飛雪上華顛。
清時最有求田樂，未愧陳登榻上眠。
縣齋書事寄張世賢
作者：楊時
朝代：宋

朝衙羣吏集，戢戢同隊魚。
暮衙羣吏散，翩翩若驚鳬。
歸來坐虛室，開編對璠璵。
啟戶闃無人，清風入吾廬。
持盃邀明月，大嚼時與俱。
跰躚步松陰，對影聊相娛。
嗟予懶惰久，闊略與世疏。
故人隔清湘，懷抱何由舒。
爲問魯山翁，此意今何如。
臘月見桃花
作者：楊時
朝代：宋

脂臉輕勻作艷粧，未應潔白似梅香。
夭紅不見凌霜操，漫向春前取次芳。
臨川道上
作者：楊時
朝代：宋

風雨離山驛，斷橋危欲顛。
去心奔逸驥，行路上青天。
雁序江湖樂，雲歸島嶼連。
悠悠遠征客，千里獨茫然。
臨川驛偶成
作者：楊時
朝代：宋

冉冉朝仍暮，蕭條官舍幽。
閉門三尺雪，觸物一虛舟。
蟲蠹生涯盡，萍漂世事浮。
尚思方技學，多病未能休。
與將樂令會飲揖仙亭
作者：楊時
朝代：宋

灘流斗落惟璠璵，雕欄照水光如濡。
層巒疊巘爭蟠紆，翠岩百尺蹲於菟。
何年巨人出歸墟，揭竿合負神鰲趨。
飄流人間峙蓬壺，至今猶爲仙聖居。
飛軿往來誰與俱，下有馴雉隨雙鳬。
英風爽氣凌清虛，楣間新詩露珊瑚。
顧余老懶與世疏，欲往勾漏嗟無徒。
會須策轡追雲車，無使吃口嗤癯儒。
荆州偶作
作者：楊時
朝代：宋

鄭公嵇阮流，野性本麋鹿。
平生傲羲皇，白首就羈束。
大寒客無氈，官冷飯不足。
顧予支離人，攘臂受餘粟。
江魚尾盈尺，飽食勝粱肉。
荆山富樵蘇，丈室有餘燠。
頑疏愧前哲，所得踰往躅。
談經追時好，俯仰負愧忸。
流光逝不反，愁鬢日改綠。
世道劫火燃，不燔乃良玉。
晚交定難恃，雲雨手翻覆。
官居真蘧廬，束擔聊託宿。
求田意雖鄙，此計正宜速。
歸尋谷口耕，勝賣成都卜。
坐想带經鋤，倚耒聽布穀。
荆州書事二首·其一
作者：楊時
朝代：宋

江湖泛泛一虛舟，去作人間浪漫游。
歲晚光陰雲冉冉，畏途風雨日浮浮。
萬鍾信是樊中雉，一棹聊同水上鷗。
投老虀鹽成底事，憑誰爲種橘千頭。
荆州書事二首·其二
作者：楊時
朝代：宋

千里瀕江地可毛，結廬何必故山椒。
載醪不過斜川路，飲水誰同陋巷瓢。
勿問雞蟲閒得失，但知鵬鷃各逍遥。
黄塵滿眼僧窗靜，坐對風花意已消。
荷花
作者：楊時
朝代：宋

照眼紅雲鬭晚霞，重重青蓋半傾斜。
會須直跨三千仞，移取峰頭十丈花。
藍田溪上
作者：楊時
朝代：宋

夾籬桃李趁溪斜，淺淺清流映落花。
欲問武陵源上路，度雲穿石認胡麻。
藏春峽
作者：楊時
朝代：宋

山銜幽徑碧如環，一壑風烟自往還。
不似武陵流出水，殘紅那得到人間。
藏春峽·老圃亭
作者：楊時
朝代：宋

昔君居隠鱗，投竿拂珊瑚。
今來寓谷口，結亭事春鋤。
亭下十餘畦，蔚蔚富嘉蔬。
野果銜朱蕤，蔓實垂青桴。
籬根有蹲鴟，晨炊勝彫胡。
豈惟充君腹，鄰里亦厭餘。
疏泉動地脈，磽确成膏腴。
諒彼漢陰人，假脩匪吾徒。
避俗柴桑翁，不復嘆荒蕪。
卷懷經綸手，治此一畝居。
知子非隠淪，聊以寓壯圖。
人生出處分，禮義安可踰。
茲謀異樊須，甘事小人儒。
藏春峽·詠歸堂
作者：楊時
朝代：宋

結廬東山阿，屹然俯全閩。
下有黄龍淵，浮光抱層雲。
彼美谷口翁，杖策來往頻。
明月自爲友，顧影相爲鄰。
擷芷佩芳蘭，不與麋鹿羣。
虛堂發輝素，黄卷日相親。
采薇芼晨羹，弋鳬侑清樽。
曝日負巖竇，爲童浴溪濆。
微吟曳雙屐，踏破青苔紋。
歸與自樂只，此意將誰論。
點狂聖所與，聊欲繼餘芬。
蘄州早起
作者：楊時
朝代：宋

城頭雷動角聲哀，似共行人怨落梅。
欲報晨炊粱未熟，喚回殘夢眼驚開。
霜清暗覺貂裘冷，月淡空令邑犬猜。
倚杖起看風正慘，紫薇繚繞俯三台。
虛心亭
作者：楊時
朝代：宋

山橫鰲背碧巑岏，亭對浮筠縹緲間。
蕭散誰爲三徑侶，祇應長共白雲閒。
觀獵
作者：楊時
朝代：宋

貂裘白馬誰家子，擁戟弦弧囊勁矢。
褰身欲與鳥爭飛，觸處塵埃雲四起。
長繩驅逐狐兔驚，驕鷹掣臂流雙睛。
飛揚雲間電光閃，旋復草際無遺生。
鷙腸久厭鮮肥餌，顧盼方能伺人意。
但矜鼎俎有餘甘，貪餐誰憐殄生類。
安得淑氣回嚴秋，徐令困拙同鳴鳩。
林間百鳥恣孳乳，雖欲擊搏知無由。
言溪早起
作者：楊時
朝代：宋

短日催征轡，聽雞踏曉霜。
遠山頻入望，薄酒漫搜腸。
湘浦蓴絲滑，吳淞鱠縷長。
何時一疏放，把釣卧滄浪。
謝詹司業送酒
作者：楊時
朝代：宋

鄭公負才名，流落四十年。
高視隘八荒，天寒坐無氈。
忘形頼司業，時與送酒錢。
嗟予樗櫟材，臃腫世所捐。
云何附青雲，拜賜追前賢。
開壺對青樽，內愧顔靦然。
公乎廊廟姿，直幹上參天。
袨服羣娃宮，不虞姑爭妍。
驊騮誤一蹶，萬里終騰騫。
朝燕暮刷越，駑馬安能先。
玉瑩本無瑕，寧須事磨鎸。
宣室久虛席，茲行定詳延。
陋儒氣填臆，感慨聊自宣。
辱惠不知報，强歌成短篇。
讀東坡和陶影答形
作者：楊時
朝代：宋

君如烟上火，火盡君乃別。
我如鏡中像，鏡壞我不滅。
贈別蔡武子被誣得釋赴泉州錄參
作者：楊時
朝代：宋

君不見馬伏波，後車薏苡珠璣多。
又不見章臺秦璧非有疵，相如謬使秦人疑。
匡章不孝通國非，世無孟子知者誰。
惜君高材兼衆美，完德從來速招毀。
含沙怒欲陰中之，剛引涇流汙清泚。
輕雲捲盡天日明，容光竅穴無潜形。
刮磨玉瑩冰雪凝，楚人謾費塗丹青。
齊庭有鳥久不鳴，會須一舉天衢亨。
北溟欻起風雷驚，修鱗巨鬣隨波輕，不須回首顧潜鯨。
好乘扶搖九萬里，奮迅六翮飛南溟。
贈程舍人近侍入閩
作者：楊時
朝代：宋

路公溪上鶴髮翁，眼光照日顔如童。
厖眉垂鬢有仙骨，駢集五福天所鍾。
螭頭暫輟三長手，杖節扶輿入閩嶠。
弧南一夜晶輝浮，海隅草木俱榮耀。
朱金拜後古所稀，繡紱全勝衣綵衣。
玉觴薦壽須珍奇，更待蟠桃結子時。
贈致政楊孟堅宣德·其一
作者：楊時
朝代：宋

子雲論薦有王音，陸賈年來老境侵。
自守一官歷三世，退令諸子分千金。
平生器業成幽夢，白首功名負壯心。
頼有新詩輕萬戶，未須投紱嘆堙沉。
贈致政楊孟堅宣德·其二
作者：楊時
朝代：宋

廣文官冷竟誰憐，空負才名四十年。
蕭散欲尋濠上侶，飛揚還作酒中仙。
龍章繡紱榮何在，鶴氅綸巾靜自便。
遥憶瀨溪風物好，勝遊應不愧斜川。
贈醫者鄧獻匡
作者：楊時
朝代：宋

天地一氣猶冶甄，埏埴萬彙隨方圓。
神形九藏通九野，八風中物如戈鋋。
天元玉冊有遺義，探索始自三皇前。
桑君越人不世出，鑱石鍼灸誰能傳。
賤工增餘損不足，往往橫夭殘天年。
羨君妙齡踵其學，至理隠賾常精研。
聞陰得陽以神遇，反視方術猶蹄筌。
道隅併虀即爲餌，車上已有長蛇懸。
嗟予羸苶苦多病，維摩丈室方蕭然。
願君速已天下疾，爲予一洗沉痾痊。
迂疏堂
作者：楊時
朝代：宋

終南有捷徑，屈蠖終當伸。
君獨耻不蹈，安得與世親。
結廬寄人寰，獨往寧問津。
形影廢酬贈，相忘誰與鄰。
寄謝漢陰叟，抱甕良非真。
送丁季深
作者：楊時
朝代：宋

烟含疏柳綠蒙茸，杏頰桃英入眼紅。
邂逅與君逢臘雪，飄零獨我過春風。
空愁轉轂音塵遠，且寄離懷笑語中。
後夜月明人寂寂，相思那復一樽同。
送向和卿還京
作者：楊時
朝代：宋

江湖多秋風，惝恍夜不眠。
念子將北歸，起視明星懸。
君平翠虯姿，聳身蒼梧淵。
高步隘八區，凌風上青天。
妙質藴荆璞，寧須事磨鎸。
贈言以爲別，妄意追前賢。
聖言乃常珍，含咀真味全。
奇辭暫時好，過眼如飛烟。
潔身忌廉潔，觸物冥虛船。
吾方病羸苶，市藥還自憐。
明日隔長陂，相望空惘然。
送嚴尉
作者：楊時
朝代：宋

世路久艱棘，青冥翳妖氛。
孤鳥叢祠中，豺虎填城闉。
君能摘姦伏，竭澤無潜鱗。
勿云功未酬，屈蠖終當伸。
飛黄駕輕車，一躍窮無垠。
送富朝奉還闕
作者：楊時
朝代：宋

君不見慶曆承平道如砥，馳車八荒同一軌。
虜人鴟張怒螳臂，百萬雲屯若封豕。
又不見朔方橫流漲天起，腐麥蛾飛木生耳。
扶携道路雜老幼，操瓢溝中半爲鬼。
關河日夜刁斗驚，嫚書乘駟來渝平。
兵間持節得英傑，談笑坐使羈長纓。
青社環城萬區屋，發廩分曹具饘粥。
饑羸枯頰陡生光，叢塚不聞新鬼哭。
臧孫有後天匪親，閭門容車何足論。
朅來濉上見猶子，雄姿宛有典型存。
驊騮已渡渥洼水，朝燕暮越應千里。
行看玉勒駕鑾輿，濯足瑶池從此始。
送席二
作者：楊時
朝代：宋

摳衣丈席想多聞，高節應能與俗分。
不用卑飛入幽谷，定知喬木在青雲。
送王充道游三茅廬阜
作者：楊時
朝代：宋

荆吳相望各天涯，千里柴車鹿自隨。
解轡定應春盡日，及歸宜待鶴來時。
聖賢莫負樽中淥，日月長爲物外遲。
若過匡廬訪真隠，卧龍菴下有期頤。
送胡康侯使湖南
作者：楊時
朝代：宋

北溟有潜鱗，其廣數千里。
揚鬐厲東海，汎汎等蜉蟻。
百川競奔注，漫不見涯涘。
寄之天地間，大澤礨空耳。
胡侯荆山資，妙質久礱砥。
飛聲動旒冕，持節照湘水。
功名與時會，事道從此始。
驊騮駕輕車，夷路道九軌。
朝燕暮騰越，快意未爲喜。
聖門學須彊，一簣虧可耻。
擴之天地寬，於道乃云邇。
爲士貴弘毅，無忘味斯旨。
送蔡安禮
作者：楊時
朝代：宋

眷言與君違，寤寐念往昔。
結歡自童稚，分比膠投漆。
乖離成參商，出沒俱齊汨。
羲和鞭日御，過眼飛鳥疾。
五載一相逢，俯仰如昨日。
論情方繾綣，念子又何適。
行矣不可留，惝恍心若失。
人生惟所遇，行止或使尼。
况復各宦遊，聚散何可一。
嚶嚶黄鳥聲，上下求其匹。
俛首聽遺音，飄零淚橫臆。